Aroztegiari buruzko galdeketa eskatu dute gizarte zibileko 45 ordezkarik

Sagrario Aleman euskaltzaina, Montxo Armendariz zinema zuzendaria, Jose Mari Esparza idazlea eta Iñaki Egaña historialaria daude Aroztegia... eta gero zer? plataformaren eskaerarekin bat egin dutenen artean.

Aroztegiko proiektua geldiarazi eta hari buruzko herri galdeketaren emaitza bete beharrekoa izatea eskatu dute Nafarroako gizarte zibileko 45 kidek. Bultzatzaileek salatu dute "inposizio politiko garbia" dela aurreko proiektua, "UPNk utzitako herentzia pozoitua".

Begoña Zabalak eta Xabier Morrasek irakurri dute komunikatua egitasmoa babestu dutenen izenean, eta ohartarazi dute "eraikuntza enpresak" izango direla proiektuaren "onuradun bakarrak", eta "ez harana".

Horiek hala, eskatu diote Nafarroako Gobernuari froga dezala hauteskunde kanpainan erakutsitako "aldaketarako borondatea", eta antola dezala galdeketa lotesle bat Baztanen.


Kontsultek ereindako gerorantz

Gure Esku Dago-k «bost urteko zikloa borobildu» eta beste baten abiapuntua ezarriko du martxoaren 31n, Bilbon. Erabaki eskubidea «erreferendum bidez» gauzatzea du helburu


Podemos-Ahal dugu inoiz baino posibleago

Igandekoak ez dira hauteskunde arrunt batzuk izango: aldaketa sakonaren aldeko hauteskundeak izanen dira. Garai berri bati ateak eta leihoak irekitzeko garaia. UPN eta PSN beraien besaulkietatik kanporatzeko garaia!

PODEMOS-AHAL DUGUn urtebete daramagu beste politika bat egiteko proposamena jorratzen eta jendearen jabekuntzarako tresna den esparru zabal eta anitza eratzen. Herritarron partaidetzara irekitako espazio gisa sortutako mugimendua gara eta erabakiak herritarren partaidetza, gardentasuna eta jendearen azken hitza kontuan hartuz adosten ditugu.

Nafarroan aldaketa soziala gidatzeko helburua dugu. Halaber, ustelkeriak puskatutako erakundeenganako konfiantza berreskuratzeko konpromisoa daukagu, elkarbizitzan eta integrazioan, pertsonekiko errespetuan eta oinarrizko zerbitzuen horniduran oinarritua (ura, argia, janaria, arropa, berogailua, etxebizitza eta kultura). Hau da, denon artean beste jendarte eredu bat eraiki behar dugu.

Gure aniztasunarekiko eta sinesmenekiko errespetutik elkarrekin bizi gaitezke eta gure kulturaz eta hizkuntzaz harro egon behar dugu munduan bakarrak direlako. Horregatik, zabaltzen eta defendatzen dugun proposamena oso argia da: pertsonei boterea ematea, Gobernuaren ekintzei gardentasuna ematea eta Giza Eskubideen Aldarrikapen Unibertsala bermatzea.

“Amets egiteko adorerik ez duenak ez dauka borrokarako indarrik” oihukatu genuen… eta gu, ameslari ausartak izan ginelako, gaur PODEMOS-AHAL DUGU inoiz baino posibleagoa dela erakutsiko dugu.


"Oiartzabalek proiektua utziko balu ere, badut zerbait pentsatua"

Juanito Oiartzabalen osasun arazoek planak aldarazi zizkioten Zeraini, eta Manaslu igo du, Mariano Galvan argentinarrarekin. Egunotan argituko da zer gertatuko den Oiartzabalekin abiatu zuen proiektuarekin.


Olazabalek mozketan aurrera egin du Augustan

Txema Olazabal golfista hondarribiarrak mozketan aurrera egin du Augustako Mastersean. Hori zen Olazabalen helburua eta bete du, osteguneko ibilbidean 74 kolpe eman (+2) eta atzoko jardunaldian zelaiko parea bete eta gero. Osteguneko eta ostiraleko jardunaldiaren ostean 61 jokalari sailkatu ziren, azkenak 4 kolpe zelaiaren paretik gora (+4) egin zuelarik.

Lehen jardunaldia ez zen oso ona izan Olazabalentzat, eta +2ko txartela sinatu zuen, bi birdie eta lau boogie egin ostean. Atzo zelaiaren parea bete zuen (72 kolpe), hiruna birdie eta boogierekin, eta mozketan aurrera egitea lortu zuen. Une honetan, 43. tokian sailkatuta dago Olazabal (+2). Jason Day australiarra da behin behineko liderra, parearen azpitik 6kolperekin.


Larreingo pasabidea martxoan izango da prest

Larrein eta Salburuko erdigunea lotuko dituen pasaguneak 103.000 euroko kostua izango du.

2017ko martxoan prest egongo da Larrein auzoko pasabidea, gaur Ensanche 21 sozietateak Yarritu enpresari obra esleitu ostean. Guztira, 103.932 euroko aurrekontua egongo da eta kontratua sinatzen denetik, bi hilabete izango du enpresak pasagunea altxatzeko.

Proiektu honi esker, Larreineko bizilagunek gertuago izango dituzte dendak, osasun zentroa eta autobus geltokiak bezalako oinarrizko zerbitzuak. Pasabide berriak Antonio Amat kalea eta Salburuko Bulebarra lotuko ditu.


Herriko denden moda desfilea egingo dute gaur, Azkoitian

Mus txapelketa egin zuten dozenaka lagunek larunbat arratsaldean(Garagardo Azoka)

Anaitasuna Futbol Taldeak eta Iraurgi Saskibaloi Taldeak antolatutako Garagardo Azokak aurrera jarraitzen du, eta gaur Azkoitiko denden moda desfilea egingo dute plazan jarrita dagoen karpan, 19:00etan.

Ostegunean zabaldu zuten Garagardo Azoka, eta asteburuan dozenaka lagun izan dira hango garagardoak dastatzen. Horrez gain, Azkoitiko bertsolari eta trikitilarien saioak, mus txapelketa eta Dj Oihan Vega ere izan dira asteburuan. Bihar, berriz, Anaitasuna futbol talde guztien aurkezpena egingo dute, 19:00etan, eta 20:45ean Championseko finalerdia emango dute, pantaila handian. Ostegunean, berriz, kirol tertulia egingo dute, Clemente, Miguel Santos, Jose Luis Larrea eta Jaume Ponsarnaukin, Txetxu Urbietak moderatuta.


Hemendik aurrera portuetan deskargatu beharko da arraina, “bazterketak ekiditeko”

Baxurako arrantzaleak Ondarroako portuan arraina deskargatzen

Europar Batasunak hartutako erabaki berriaren arabera, 2015eko urtarrilaren 1etik aurrera arrantzatzen diren arrain guztiak portuan deskargatu beharko dira. Neurri berri honegaz, deskarteak ekidin nahi dira. Zehatz esanda, sareetan halabeharrez harrapatutako arrainak gerokoan itsasora ez botatzea ekidin nahi du Europar Batasunak.

Neurri berriak espezie pelagikoei eragingo die lehendabizi: berdelari, txitxarroari eta antxoari, hain zuzen ere. Neurria urtea sartzeagaz batera indarrean jarri baldin bada ere, beste arrain moten gaineko neurriak pixkanaka hasiko dira ezartzen. Horretarako 2019ra arteko epea dute arrantzaleek.

Europar Batasunak ezarritako neurri berria ez da oraindik martxan ipini Ondarroan. Izan ere, neurri berriaren inguruko informazio gutxi dute. Gauzak horrela, neurria ezartzea, oraindik ere, zaila dela azpimarratu du Eusebio Arantzamendi Ondarroako Kalare Deunako presidenteak. “Arrantzaontzi guztiek ez dute neurri hori ezartzeko agindurik jaso”.

Berdela, Ondarroako portuan

Bestalde, neurri berriak salbuespenak onartuko dituela iragarri dute; arrantzaontziek harrapatzen duten berdelaren eta txitxarroaren %5a eta antxoaren %2a baztertzeko aukera izango dute.

Era berean, gutxieneko neurrietara heltzen ez diren arrainen %10a ere baztertzeko aukera egongo da. Hala ere, baztertzen diren arrain txiki horiek ezingo dira saldu; farmaziako edo kosmetikako produktuak, irina edo pentsua egiteko erabiliko dira.

Ondarroan, esate baterako, portuan baztertuko lituzketen arrainak jasotzeko hozkailu handi bat dute. “Orain arte, lehorrean saltzen ez ziren arrainak hantxe jasotzen ziren. Gerokoan, arrain hori Bermeora bidali izan ohi da irina egiteko. Neurri berri honegaz, printzipioz, itsasoan harrapatu eta baztertzen diren arrainak ere haraxe joan beharko liratekez”.


Ahodun loreak eta belarridun tximeletak Euskaraldiaren horma-irudian, Elgetan

Arrasateko Muralart taldeko kideek gaur amaitu dute Udalaren enkarguz Torrealdean egindako horma-irudia. Astelehenean ekin zioten lanari, eta ahodun loreen eta belarridun tximeleten artean nabarmentzen dira Ahobizi eta Belarriprest hitzak. Euskaraldia ere irakur daiteke bertan.

Horma-irudi koloretsuaren bitartez elgetarrak ere gonbidatuta daude rola aukeratu eta Euskaraldian izena ematera. Gogoratu etxetik eman daitekeela izena izenematea.euskaraldia.eus helbide elektronikoan. Datozen egunetan udaletxean, liburutegian, zein Euskaraldia batzordeak kalean ipinitako mahaietan ere izango da fitxa betetzeko aukera.

Xabier Payak eguaztenean udaletxean egitekoa duen Ama no sabe Euskara izeneko hitzaldian ere izango da izena emateko aukera.

Animatu! Polit polita orango da Euskaraldia Elgetan!

Argazki gehiago hemen.


Oporren ondoren, Uztarria berriro martxan da

Gaurtik weba abian du, eta urrian kaleratuko du herri aldizkariaren hurrengo zenbakia

'Urola Kostako Hitza'-k gaur (asteartea) atera du opor osteko lehen zenbakia

Gaur (irailak 1, asteartea), jende ugari itzuli da abuztuko oporraldiaren ondoren lanera. Uztarria Komunikazio Taldeak ere egin du bere oporralditxoa eta gaur jarri da abian berriro. Martxan da, hala, uztarria.com gaurtik, baita herri aldizkaria ere (honen hurrengo zenbakia urri hasieran argitaratuko du).

Webak egin du abuztuko kronologia, urtero moduan.

Urola Kostako Hitza egunkariak atzo (astelehena) ekin zion lanari eta gaur atera du opor osteko lehen zenbakia. Uztarria Kultur Koordinakundea, Urola Kostako Hitza-ren sortzaile eta bazkideetakoa da.


Eguraldi iragarpena 2015/11/10

Pello Zabalaren eskutik eguraldi iragarpena


Rioko igerilekuek kolore susmagarria hartu dute

Olinpiar Jokoetan mugitzen den guztia gehiegizkoa da! Urak ere aldatu dira hango igerilekuetan. Urbixek kontatu digu.

Olinpiar Jokoetan mugitzen den guztia gehiegizkoa da! Urak ere aldatu dira hango igerilekuetan. Urbixek kontatu digu.


Umeen artean literaturzaletasuna pizteko Kontuleku tailerra Zornotzan

Zornotzako liburutegiko tailerra hiru eta zazpi urteko umeei zuzenduta dago. Izen-ematea hasi dute plaza mugatuekin.

Kontuleku tailerrean istorioak kontatzeko plazerra eta liburu berriak ezagutzeko grina uztartzen dituen gune bat sortu nahi dute, literatur zaletasuna modu ludiko eta dibertigarri batean bultzatzeko. Tailer honen bidez umeak liburuek bizitzan zehar eskainiko dizkieten onuretaz konturatzen hastea da helburua. 3 eta 7 urte arteko umeek parte hartu ahal izango dute baina beti ere nagusi batek lagunduta joan beharko dira. Plazak mugatuak dira.

Horrez gainera, liburutegiak urritik abendura arteko beste hainbat ekintzatarako izen-ematea ere hasi du. Esaterako, urteko azken hiruhilekoan, euskaraz zein gaztelaniaz izango diren irakurketa taldeak azpimarratu daitezke. Biak hilean behin izango dira. Parte hartu nahi duten zornotzarrei askotariko estiloko irakurgaiak eskainiko zaizkie eta inguru atsegin batean beste irakurle batzuekin beraien esperientzia partekatzeko aukera izango dute. Literatura euskaraz zein gaztelaniaz deskubritzeko eta beste irakurle batzuekin partekatzeko bilgune izan gura du.

Liburutegiak eleberri bat euskaraz zein gaztelaniaz idazteko tailerrak ere martxan jarriko ditu. Tailer horietan idazketaren zirrikituak zeintzuk diren azalduko dituzte eta beren lehen eleberria idatzi nahi dutenei lagundu egingo diete.


NBEk Libanoren eta Israelen arteko mugatik 50 begirale erretiratzea erabaki du

Libanoren eta Israelen arteko mugan begiraleak ditu NBE Nazio Batuen Erakundeak. Ez dute armarik, eta NBEak 50 begirale handik erretiratzea erabaki du. Nazioarteko erakundeko ordezkari batek jakinarazi duenez, bake indarrak dauden gunera lekualdatuko dituzte. Hain zuzen ere, asteazkenean NBEko lau begirale hil zituen Israelgo Armadak eraso batean. Mugako lau postutan banatuta UNIFILeko (Libanora bakea jartzeko asmoz bideratutako segurtasun indarra) 50 begirale daude, horietako bi hustu dituzte dagoeneko.

Israelek ez du NBEko bake indarrek Libanon esku hartzerik nahi

Egoera, entrenamendu hobea izan duten tropek kontrolatu behar luketela uste du Dan Gillerman NBEren Segurtasun Kontseiluan Israelek duen enbaxadoreak, ez NBEko bake indarrek. Hori dela-eta, baztertu egin zuen atzo NBEko bake indarrek Libanon esku-hartzea eta uste du hobe litzatekeela nazioarteko indar profesional bat bidaltzea. Gillermanek gaineratu zuen ez diola baimenik emango NBEri bere begiraleen heriotza eragin zuen Israelgo Armadaren erasoa ikertzeko. Bien bitartean, erasoaldiaren hamazazpigarren egunean Israelgo Armadak 130 helburu libanoar bonbardatu ditu. Hezbolak ere, katyusha kohete ugari jaurti ditu Israel iparraldeko herrien aurka.

"Israelek ez du sekula hitzartu elkarren arteko ikerketa bat, eta ez dut uste AEBetan, Erresuma Batuan, Italian edo Frantzian zerbait gertatuko balitz nor bere gobernuak elkarren arteko ikerketa bat onartuko lukeenik", adierazi zuen Israelgo enbaxadoreak New Yorkeko NBEren egoitzan.

Gillermanen hitzetan 1978tik Libano eta Israelen arteko mugan hedatuta dauden NBEko behin behineko bake indarrek ez dute beren lana ondo egin. Izan ere, adierazi zuen kasko urdinen eraikuntzak Hezbolako ekintzaileek erabili izan dituztela eta NBEko bake indarren lana ez dela eraginkorra izan. "Inoiz ez dira gai izan Israelen aurkako bonbardaketak saihesteko, edo eraso terroristak, edo bahiketak. Ez dute ikusi edo ez dute ikusi nahi izan. Baina alferrikakoak izan dira", azpimarratu du. Gillermanek txatxetarako gogoa ere izan zuen atzo eta NBEko 'aldi baterako' indarrei buruz hitz egin zuen. "Behin behineko, NBEren hiztegian, 28 urte dira", azaldu zuen.

Arrazoi horiek direla medio, Gillermanen iritziz NBEko indarrek ez dute gaitasunik Libanoko egoera kontrolpean mantentzeko. "Ezin du NBEko indar bat izan. Nazioarteko indar profesional bat izan behar du". Nazioarteko indar horrek Hezbola armagabetzea lortu beharko du. Eta gainera, "Siria eta Libanoren arteko muga gainbegiratuz" armak batetik bestera ez bidaltzea kontrolatu beharko du.

Hamazazpigarren egunez Libano bonbardatzen

Tiro hiria izan da gaur Israelgo Armadako hegazkinen jomuga nagusia. Gutxienez, erasoaldia abiatu zutenetik hamazazpigarren eguna den 130 helburu libanoar bonbardatu dituzte gaur israeldarrek. Antza denez, Hezbolak Tirotik egiten dio eraso Israel iparraldeko Haifa hiriari.

Erasoaldi horiek baina ez dute eragotzi Hezbolak katyusha misilak jaurtitzea. Israel iparraldeko hainbat herritan koheteen soinuarekin esnatu dira gaur. Lekukoek azaldu dute goizeko zortziak inguruan, besteak beste, Haifa, Carmiel, San Juan de Acre hirietako alarmak piztu direla. Baita ekialderago dauden beste batzuk ere. Oraingoz ez dute hildako edo zaurituen berri eman.


Eskualdeko traineruek ez dute garaipenik lortu Euskadiko Traineru Txapelketan

Gaur eguerdian Euskadiko Traineru Txapelketa jokatu da Lekeitioko estropada eremuan, 12:00etatik aurrera. Eskualdeko hiru traineru izan dira lehian, eta ez dute garaipenik lortu.

Atzoko beroaren aldean, gaur eguraldi hobea izan dute arraunerako, baina itsasoa harro ibili da estropada guztian, mendebaldeko haize indartsuaren ondorioz. Hondoko itsaso handirik ez da izan, baina haize olatuak sortu dira ur-azalean. “Lantza giroa” aprobetxatuz, txalupek ikuskizuna eman dute, eta erabakigarriak izan dira poparean hartutako olatuak.

Orioko emakumezkoak txapeldunorde, Donostiarra garaile

Orioko neskek aurreneko kaletik egin dute arraunean, bigarren txandan. Lehen metroetan, Orio eta Donostiarra berehala jarri dira estropada buruan, Ondarroarekiko eta Lutxanarekiko tartea eginez.

Aurreneko ziabogan Oriok egin du denborarik onena, Donostiarekiko bi segundoko aldearekin. Hortik aurrera, bi txalupek borroka estua izan dute, eta poparean eskaini duten ikuskizuna apartekoa izan da, nor baino nor, olatu gainean.

Azkenean, helmugatik 300 metro eskasera, Donostiarra lau segundo aurretik jarri da primeran jotako olatu bati esker, eta Oriok ez du aurrea hartzerik izan.

Emakumezkoen sailkapen orokorra:

1. Donostiarra 11:28,27

2. Orio 11:32,08

3. Arraun Lagunak 11:46,61

4. Tolosaldea 12:06,47

5. Ondarroa 12:13,22

6. Deustu-Bilbo 12:25,90

7. Isuntza 12:29,10

8. Lutxana 12:43,34

Zierbenak bandera gizonezkoetan

Orio AEk eta Zarautz AEk gizonezkoen lehen txandan egin dute arraunean, Bermeorekin eta Ondarroarekin batera aritu dira.

Lehen luzean segundo bateko aldearekin aritu dira arraunean Orio eta Bermeo, eta denbora bera markatu dute ziabogan. Itzulerako lehen luzearen erdialdean, bi traineruak parean zirela, Urdaibaik 9 segundoko tartea atera dio Oriori olatu eder batekin, baina bigarren ziabogara iristerako, txalupa horiak tartea errekuperatzea lortu du. Biek denbora berdina markatu dute bigarren ziabogan ere. Hirugarren luzean ez da alde handirik izan, eta Urdaibaik segundo bateko tartearekin eman du azken ziaboga. Itzulerako bigarren luzearen erdialdetik aurrera, ordea, Bermeok erakustaldia eman du, eta helmugan 12 segundoko aldea atera dio Oriori.

Zarauzko arraunlariek lehia estua izan dute Ondarroarekin. Elkarren ondoan ibili dira denbora luzez, eta azken luzean egindako lan onari esker helmugan aurretik sartu da Enbata.

Gizonezkoetan ere bigarren txandan erabaki da bandera, eta Zierbenak nagusitasunez lortu du garaipena.

Gizonezkoen sailkapen orokorra:

1. Zierbena 20:29,56

2. Hondarribia 20:42,57

3. Donostiarra 20:48,43

4. Bermeo 20:55,48

5. Santurtzi 21:06, 62

6. Orio 21:08,19

7. Zarautz 21:41,07

8. Ondarroa 21:44,61


Greba orokorra deitu dute Hego Euskal Herrian maiatzaren 21erako

ELA, LAB, ESK, STEE-EILAS, EHNE eta Hiru sindikatuek egin dute deialdia, ekonomia krisia dela-eta.

Sindikatuetako idazkari nagusiek jakinarazi dute erabakia gaur, martitzena. "Enplegu suntsiketa, patronalaren xantaia eta gizarte eta aurrekontu politikarik eza" dira deia egiteko arrazoi nagusiak, euren esanetan. "Langileak dira biktima nagusiak, egoera sozial eta ekonomiko horren sortzaileak izan gabe. Horregatik, lan munduak erabateko erantzuna eman behar dio krisiari", adierazi dute.

Hemen duzue deialdiaren testu osoa

Euskal Gizarte osoari deitzen zaio

ELA, LAB, ESK, STEE-EILAS, EHNE eta HIRU sindikatuek euskal gehiengo sindikala osatzen dute, eta maiatzaren 21ean Hego Euskal Herrian greba orokorra egitea erabaki dute. Antolatzaileen ustez, lan-munduak erabateko erantzuna eman behar dio krisiari, langileak baitira biktima nagusiak, egoera sozial eta ekonomiko horren sortzaileak izan gabe.

Greba-egunean, gainera, elkartasunezko mobilizazio zabal bat bultzatu behar da, lehenik, lanpostua galdu duten langileei edota sekulan izan ez dutenei gure elkartasuna adierazteko, eta bigarren, patronal desberdinen eraginez eta administrazio publikoen ordainezinezko laguntzaz, eskubideak urratuak, lan-baldintza okerragoak, eta laneratzea zailagoa dituzten langileei gure sostengua eskaintzeko. Greba-egunean, azken batean, langileak kontuan hartzen ez dituen sistema ekonomiko eta soziala salatuko dugu.

Gainera, gizarte osoa ari da jasaten krisiaren ondorioak; horregatik, eman beharreko erantzunean gizartearen talde guztiek parte hartu behar dutelakoan gaude.

Aurre egin enplegu-suntsipenari eta patronalaren xantaiari

Enpresariek eta administrazio publikoek krisi-garaian hartu izan dituzten erabakien eraginez enplegua neurriz gainezka galdu da. Eta iaz langabeziara joandakoen erdiak behin-behineko langileak izan dira, ez baitzaie berritu kontratua. Langabe berrietan hirutik baten arrazoia enpresatik kaleratzea izan da. Eta %4ek erregulazio-espediente bidez galdu dute lanpostua. Horrelako egoerak etekinak dituzten enpresetan ere gertatu dira.

Gainera, lan-harremanen ereduan gero eta desoreka handiagoa bultzatu da, beti ere patronalaren mesedetan. Eragozpen objektibo guztien gainetik, patronala krisiaz baliatu da, eta plantillen egituretan doikuntza zorrotza egin gura dute, etekinak orain eta gero ziurtatzearren. Horrela, doikuntza horren ondorioz, plantillak txikiagoak izango dira, atomizatuagoak eta babesgabeagoak, non aldi baterako kontratuak eta azpikontratazioak ugalduko diren. Era berean, Aldi Baterako Laneko Enpresen zeregina ere areagotuko da, malgutasunezko neurri sorta zabalarekin batera.

Bestalde, patronala indarra egiten ari da politika-arloan langileen kaleratzea merkatzeko, gizarte-segurantzaren kotizazioak beheratzeko, enpresarien aldeko diru-laguntzak handitzeko, eta Administrazioak zeresanik ez izateko EEEak (ERE) onartzeko orduan.

Azkenik, enpresariak xantaiaz eta ziurgabetasunaz baliatzen dira hitzarmenak negoziatzean, krisiaren errua soldata-mailari leporatuz, eta enplegua bere hartan mantentzeko halabeharrezko baldintza soldaten neurritasuna dela sinestaraziz. Onartezinezko mehatxu hori langileria kikiltzeko eta diziplinatzeko baliabidea da, beti ere dituzten pribilegioak iraunarazteko eta etekinak areagotzeko.

Politika publikoak aldarazi

Grebaren jomuga ere bada gobernuen eta herri-erakundeen jokabidea salatzea. EAEko eta Nafarroako administrazio publikoek eraman izan duten politika arras liberala izan da, kapitalaren eta enpresarien interesen mesedetan, eta egoera ahuleko taldeen beharrizanen eta lehentasunen kaltetan (fiskalitatea errenta altuen mesedetan, zergak jaitsi, zerga-iruzurrarekin ez ikusiarena egin… eta gastu sozialen murrizketa, zerbitzu publikoen indartzeari uko eginez). Hego Euskal Herria Europako azken postuetan dago, presio fiskalari eta gizarte-gastuari dagokienez. Eta hemengo gobernuek eta aldundiek superabitaz itxi dituzte ekitaldiak azken urteetan. Aldi berean, milaka herritarrek ez dituzte ezta oinarrizko beharrizanak ere eta gero eta zorpetuago daude. Era berean, garraioan nahiz oinarrizko arloan garatzen ari diren politika publikoak jarduera horietan diharduten pertsonen kopurua gutxitzea dakar, eta jarduera horien mantentzea bera arrisku bizian jarri ere.

Estatuko esparrutik lan-merkatua, hein handi batean, araugabetu da —kontratuak prekarizatuz, malgutasuna handituz, kaleratzeak merkatuz—, eta gainera, gizarte-kotizazioak eta prestazioak murriztu dira etengabe. Horren ondorioz langileen babesgabetasuna itzela da, bai jarduneko langileena, bai langabeena. Azken horietako askok eta askok ez dute prestaziorik, ezta diru-laguntzarik jasotzen.

Horrekin batera, Zapateroren Gobernuak krisiaren kontra atera dituen neurriak, funtsean, diru-sailak bankari ematean dautza. Hori horrela, denonak diren baliabide horiek ez doaz gehien behar dituzten eskuetara: familiak eta enpresak.

Krisiaz aritzen garenean, auzitan jartzen duguna eredu ekonomiko-soziala da, nagusitu den eredu ekonomikoak ekarri baikaitu oraingo egoerara. Krisia bideratzen arduratzen direnek sostengua eta adostasuna eskatzen dizkigute langileoi, baina eredua errepikatzea eta iraunaraztea besterik ez dute buruan, eredua ez dute inola zalantzan jartzen, ez dute bestelako aukerarik bilatzen, berriro islatzea baizik. Baina benetako arazo sozial eta ekonomikoei aurre egin nahi badiegu, eredua bera aldatu beharko dugu.

Gai ekonomiko eta sozialei heltzeko orduan ez badugu erabakitzeko ahalmenik, oraingo eredua nagusituko da berriz, eta horrekin batera enpresari bakan batzuen interesak, langile jendearen aurretik. Horregatik, irmo eskatzen dugu politika ekonomiko, sozial eta laboralak Euskal Herrian erabaki daitezela, beti ere langileen interesen zerbitzura.


500 haur eta 115 gaztek pasako dute uztaila jolasean, euskera indartzen

Udaleku irekiak astelehenean hasiko dira, eta hilaren 25 arte luzatuko dira. Kirol udalekuak ere egun berean hasiko dira, baina hauek hilaren 13an bukatuko dira.

ikastola bukatu eta San Joanak atzean utzita, oporretan murgiltzeko garaia iritsi zaie Hernaniko ume zein gazteei. Udalak aukera eskaintzen die uztaila jolasean edo kirola egiten pasatzeko, euskeraz, eta ehundaka dira izena eman dutenak. Udalekuak euskera hutsean izaten dira, euskeraren erabilera indartzea baita helburu nagusia. Taldeak antolatzeko garaian (ez dira zozketa bidez osatzen), kontuan izaten dituzte ikastetxeetako irakasleek emandako hainbat datu, tartean, hizkuntza joera. Saiatzen dira baita ere, ikastola ezberdinetako haurrak taldeetan nahasten, elkarbizitza eta ezagutza indartze aldera.

Lehenengo hitzorduak, Biterin eta Atsegindegin

3 eta 10 urte bitarteko haurren kasuan, 500 hernaniar txiki ibiliko dira astelehenetik aurrera, motxilak hartu, eta euren taldeekin jolasean. 69 begirale ariko dira eurekin, taldeetan banatuta, egunero; eta zuzendari bat eta hiru koordinatzaile ere izango dituzte, guztia behar bezala antolatzeko. Astelehenerako hitzordua bi lekutan egin dute, adinaren arabera. 2005 eta 2007 urte bitartean jaiotakoek Atsegindegira joan behar dute; aldiz, 2002 eta 2004 urte bitartekoek, Biteriko plazara. Udaleku irekiak hilaren 25era arte luzatuko dira.

Programazioa, bost bloketan

Hilabetean zehar egingo dituzten tailer, ekitaldi, irteera, jolas eta abarrak, bost bloketan banatu dituzte aurten. Astelehenetan, abisteak landuko dituzte, txutxumutxuen kaxa sortuko dute, elkarrizketak egingo dituzte... Asteartetan berriz, zinearen inguruko gaiak landuko dituzte: tailerrak, aktore galduaren bila, dantza tailerra... Kirola izango da asteazkenetako ekitaldietako ardatza; egun horietan egingo dituzte mendi bueltak, kanpo jolasak... Ostegunetan aldiz, publizitatea landuko dute, sormena bultzatzeko asmoarekin: tailerrak, bandoak nola egin, birziklatzen denarekin gauza berriak sortu... Eta asteko azken egunean, ostiralean, zuzenekoa landuko dute: peñen jaitsiera, erromeria, merkatuak... Bloke horietan noski, urteroko ekintza nagusiak ez dira falta: San Fermin eguneko ekitaldiak, igerileku irekietara joan, ur festa...

Gazteek hitzordua, frontoi pareko eskaileretan

Gazteen kasuan, 11 eta 12 urte bitarteko 115 gaztek eman dute izena kirol udalekuetan. Izenak dioen moduan, kirola izango da ardatza: boleibola, errugbia, piragua... Bost taldetan banatuta, 11 begirale eta koordinatzaile bat izango dute lagun, kirolak behar bezala probatu eta praktikatzeko. Astelehenean dute aurreneko eguna, eta hitzordua kiroldegi aurrean egin dute, frontoira jaisteko eskaileretan.

Bost taldetan, kirolak txandakatzen

Bost taldetan banatuta, egunez egun, kirol ezberdinak praktikatzea da udalekuen helburuetako bat. Herri kirolak, Urdaburura oinez joatea, errugbia, Buruntzara oinez joatea eta Ondarretan piraguan ibiltzea dira, aurreneko egun horretarako antolatu dituzten ekintzak. Horrez gain, uztailaren 13ra bitartean praktikatuko dituzte: boleibola hondartzan, pala eta esku pelota, eskalada, ur parkera irteera... nahi adina kirol, udaraz disfrutatzen hasteko.


'Brexit': Zenbat diputatu izutuko dira?

May guztiz konbentzituta zegoen akordioa lortzeko modu bakarra jarraitu duen estrategia zela: Akordioaren aurkakoak zirt edo zart egitera behartzea.

Theresa May lehen ministro britainiarrak lortu du nahi zuen lekuraino iristea. Mayren alderdiko euroeszeptikoak eta Ipar Irlandako unionistak, aldiz, nahi ez zuten dilema handi baten aurrean daude: Mayk proposatzen dien akordioa onartu behar dute edo bestela brexit-aren trena galtzeko arriskua hartuko dute. Ez zaie gustatzen Ipar Irlandako mugarako akordioak proposatzen duen irtenbidea, eta Mayk azken orduan lortu dituen aldaketak ere ez zaizkie nahikoa iruditzen.

Hori bai, alde bozkatzen badute, Erresuma Batua martxoaren 29an Europar Batasunetik aterako da. Ez da atzera egiteko aukerarik izango, eta beraz, euroeszeptikoek lortuko dute beren helburu handia: Europar Batasunetik irtetea. Baina, aurka bozkatzen badute, Batasunetik irteteko data martxoaren 29tik atzera luzatzeko aukera handia izango da. Eta inork ez daki luzapen horretan zer gerta litekeen. Bigarren erreferendum bat ere egin liteke eta bertan britainiarrek duela hiru urte hartutako erabakia birpentsatu dezakete.

May guztiz konbentzituta zegoen akordioa lortzeko modu bakarra jarraitu duen estrategia zela: Akordioaren aurkakoak zirt edo zart egitera behartzea. Baina duela hilabete eta erdi bere 118 diputatuk aurka bozkatu zuten. Askok izutu beharko lukete gaur akordioa aurrera ateratzeko.


Aho Bete Kanta web gunea, azken urteotako herri musika euskaldunaren erakusgarria

XX. mendeko azken 40 urteotan euskal herri musikak sortutako 230 kanta-doinuko aukera bildu duen Aho Bete Kanta proiektuaren web gunea bisita daiteke dagoeneko. ahobetekanta.arteola.com web gunean pieza bakoitza letra, partitura, argazki eta informazio laburpen batekin eskaintzen da. Gainera, DVD-ROMean doinu bakoitza MIDI formatuan digitalizatuta eskaintzen da, jatorrizko doinuaren adio lagin batekin. Hiru hizkuntzatan (euskara-gaztelania-frantsesa) dagoen argitalpen honetan, besteak beste, Itoiz, Oskorri, Fermin Muguruza, Benito Lertxundi, Michel Labegerie eta euskal herri musika garaikidearen beste hainbat erreferentzia aurki ditzakegu. Argazkian, Kepa Arrizabalaga eta Rufino Arrola Euskal Herriko Trikitixa Elkartearen kortesiaz.

Lau urtean orotara mila bat erreferentzia bildu nahi dituen proiektu zabalago baten lehenengo emanaldia da hau, berauek, beharrizan didaktikoetara egokituta, musika irakaskuntza ez arautuan sartzeko xedez. Apirilaren 4an Aho Bete Kanta liburu eta DVD-ROMa aurkeztu zuen Arteola elkarteak Bilboko Kafe Antzokian, baita egun batzuk geroago Euskalduna jauregian izan zen Musika Eskolen II. Nazioarteko Biltzarrean ere.

Musika eskoletan erabilgarria

Euskal Herriko musika eskolen elkartearekin lankidetzan eta Eusko Jaurlaritzaren finantzazioarekin Arteolak koordinatutako lana erronka garrantzitsua izan da, 230 pieza horiek aukeratzea eta musika eskolen hezkuntza eta curriculum beharrizanetara egokitzea. 50 laguneko lan-talde anitzak (irakasleak, abeslariak, musikariak, moldatzaileak, informatikariak, kazetariak...). Lanaren atal bakoitzeko erredakzioaren arduradunak, hurrenez hurren, Juan Carlos Perez, Aitor Amezaga, Bingen Mendizabal, Fermin Muguruza, Juan Antonio Urbeltz, Trikitixa Elkartea, Bixente Martinez, Anton Latxa eta Iñaki Salvador izan dira. Abesti edo doinu bakoitza bere inguruko datuekin dator, haren egilea, azalpen idatzia eta jatorrizko grabaketa, eta beharrizan pedagogiko akademikoetara egokitu da. Horrez gain, koordinazioa, edizioa eta eskubideen kudeaketa lan handia egon da ekoizpen honen atzean.

Musika eskoletako ikasle eta irakasleentzat oso ekoizpen erabilgarriak izango dira liburua, DVDa eta web gunea. Gizarte osoarentzat ere urrats garrantzitsua da herri musikaren ondare horren biziberritzeko eta duintzeko bidean. Haren inguruko harreman sarea berreraikitzen lagundu dute hemen esku hartu dutenek, elkar ezagutuz eta onartuz, herri musikan eta haren sustapenean interesa duten askok. Arteolako kide Josu Zabala musikariaren esanetan, "ondare hau gizarteratuz, gure asmoa, hasieran musika eskolen bidez, gizartea aberastea eta egituratzea da, bere burua ezagutu dezan, herri musikaren bidez etengabe sortzen eta birsortzen ari delako".

Aho bete kanta web gunearen inguruko zenbait jakingarri:

- 230 kantaren partiturak pdf formatuan eta instrumentu ezberdinentzako bereizita, egilearen biografia, abesti bakoitzaren letra, ohar laburra, fitxa didaktikoa, diskoaren azala eta egilearen argazkia.

- 7 atal, hurrenez hurren Juan Carlos Perez, Aitor Amezaga, Bingen Mendizabal, Fermin Muguruza, Juan Antonio Urbeltz, Trikitixa Elkartea, Bixente Martinez, Anton Latxa eta Iñaki Salvadorrek zuzenduak.

- 85 egileren lanak.

-Ia 60 lagunek esku hartu dute arlo teknikoan eta erredakzioan, besteak beste, Pablo Cabeza, Pako Aristi, Xabier Amuriza, Igor Elortza, Marino Goñi, Kirmen Uribe, Unai Iturriaga, Edorta Jimenez, Anjel Valdes.

Arteola elkartea


Baiona eta Iruña lotuz, Maiatzaldia

Kulturaren lokarriz aipatu bi hiriburuak gehiago hurbiltzen dituen Maiatzaldia 2019 aurkeztera hurbildu zaigu Mikel Lakasta.


Eslovenia, 1991

Urte hartan hasi zen Jugoslaviaren zatiketa. Lau gerra izan ziren eta Esloveniaren kasuan, gerrak hamar egun iraun zuen eta 70 pertsona inguru hil ziren.

1991ean hasi zen Jugoslaviaren zatiketa. Emaitza lau gerra izan ziren: Esloveniakoa, Kroaziakoa, Bosniakoa eta Kosovokoa. Bosniakoa eta Kroaziakoa izan ziren hildako gehien eragin zituztenak, Esloveniakoa, berriz, gutxien eragin zituena.

Esloveniak hainbat abantaila zituen: ez zuen zuzeneko mugarik Serbiarekin, Kroaziak tapoi funtzioa egiten zuen bien artean. Eta garrantzitsuena ez zuen herritarren artean nahasketarik. Esloveniako ia biztanle guztiak esloveniarrak ziren, ez zegoen ia serbiarrik edo kroaziarrik. Horregatik Eslovenian egin zen erreferendumean, % 95ak Jugoslaviatik banatzearen alde bozkatu zuen, parte hartzea % 93 izan zelarik. Jugoslaviako Armada Federala banaketa hori galarazten saiatu zen, armada horretan serbiarrak ziren nagusi. Gerra laburra izan zen, 10 egunekoa, eta 70 hildako inguru eragin zituen.

Armada federalak atzera egin zuen Kroazia eta Bosniarantz, bertan bazeuden defendatu beharreko serbiarrak. Kroazian, biztanleriaren ia % 30 serbiarrak ziren, Bosnian berriz % 30 serbiarrak eta % 20 kroaziarrak, ... gainerakoak musulman bosniarrak ziren. Bi herrialde horietan gerra zibil bortitza gertatu zen, 300.000 bat hildako guztira, eta garbiketa etnikoa ere izan zen. Hainbat mende elkarrekin arazorik gabe bizi ostean, Milosevic serbiarra edo Tudjman kroaziarra bezalako buruzagi arduragabek konbentzitu zituzten desberdinak zirela eta elkar hil behar zutela.


Julen Goia errugbi jokalariari elkarrizketa eta askoz gehiago Goiberriren hurrengo alean

Goiberriren hurrengo alean, Julen Goia Ordizia errugbi taldeko jokalariari elkarrizketa egingo diote. Espainiako Errege Kopako finala jokatuko dute 22an. Beasaingo osasun zentroen bizitza osasungarriaren aldeko apustua izango da gai nagusia, eta Amaia Iturriotz, aldiz, gazteen ataleko protagonista. Maria Jesus Berriotxoa, Aintziñe Mendizabal, Unai Castañares, Aitor Sarriegi eta Iñaki Apalategi ere ostiralean banatuko den Goiberri aldizkariaren barnean aurkitu ahal izango dira. Atzera eginiko begiradan, azkenik, Zumarragako irudi bitxi bat ikusi ahalko da.


Frankismoko krimenen aurkako borroka koordinatzeko bat egin dute

Argentinako kereilaren aldeko Espainiako elkarteen topaketa egin dute frankismoaren zigorgabetasunaren aurkako borroka koordinatzeko.

Argentinako kereilaren alde dauden Espainiako Estatuko elkarte guztien topaketa egin dute Madrilen eta bertan, memoria historiakoaren inguruko azalpenak eskatu dituzte, baita Frankismoan errepresaliak jasan zituztenen eta haur lapurtuen auziak argitzeko ere.

Topaketan kereila jarri zuen lehen laguna egon da, Dario Rivas argentinarra, eta borroka bere aitaren hilketarengatik hasi zuela esan du; 1936an hil zuten falangistek.

Maiatzaren 9an frankismoko biktimek bideokonferentzia bidez egin behar zituzten deklarazioak bertan behera utzi zituzten Espainiako Atzerri Ministerioak eskatuta. Honek bi herrialdeen arteko ituna bete ez zela argudiatuz hartu zuen erabakia eta ildo horretan, Rivasek salatu du ez dela "arraroa", "Espainiako Gobernuak Francoren aginduen baitan funtzionatzen jarraitzen duelako".

Ana Messuti abokatuak ere parte hartu du topaketan. Kereila hauek guztiak bideratzen dituen abokatuak esan duenez, "zailtasun guztien gainetik indarrak hartu dituzte, azken gertaera horiekin Garcia Margallo ministroaren agerraldia eskatuz diputatu askoren babesa jaso dugulako".

Azkenik, Espainiako Gobernuaren esku-hartzea "onartezina" dela esan du eta auziaren garrantzia agerian geratu dela gaineratu du.


Arkemako lantegiaren itxiera "azkeneraino" borrokatuko dute

Beharginek greba mugagabea hasiko dute gaur. 2012 eta 2013an 393 milioiren irabaziak izan zituen lantegia itxi gura du zuzendaritzak.


Kalejiraren amaiera Plaza Berrian

Musika ikasleen kalejira Plaza Berrian amaitu zen.


De la Iglesia, Txispa markako garagardoa ekoizteari uztera behartua

Asier de la Iglesia zumarragarrak Txispa markako garagardoa ekoizteari ekin zion udaberrian, esklerosi anizkoitzaren ikerketaren alde. Beste enpresa batek antzerako izena eta logoa erregistratuak dituela esan dio eta izen eta logo hori erabiltzeari utzi behar dio.De la Iglesiak beste enpresa horren izenak eta logoak bereen antz handirik ez dutela uste du, baina badaezpada ere bere garagardoaren marka eta logoa aldatu egingo ditu. Aste honetan utzi behar dio Txispa garagardoa saltzeari eta stock-ean dituen garagardo guztiak saldu nahi ditu.De la Iglesia oso minduta ageri da. «60 milioi euro fakturatzen duen enpresa baten gutuna jaso nuen, antzeko izena eta logoa erregistratuak zituztela esanez. Denek arrazoia nik dudala esan didate, baina epaiketak luze jo dezake eta epaia eduki arte saldu gabe egotea oso gogorra izango litzateke markarentzat. Mezu asko bidali dizkiet eta ez didate erantzun. Bi hilabete eskatu nizkien eta ez dut erantzunik jaso. Hori dela eta, aste honetan utziko diot Txispa markako garagardoa saltzeari. 15.000 botila ditut eta zorionez jendea erantzuten ari da. Nire mezua 300.000 lagunek ikusi dute sare sozialetan eta atzo 6.000 botila saldu genituen cervezatxispa.com webgunearen bitartez», azaldu du zumarragarrak.Herritarrei eskaintzaUrretxuko eta Zumarragako bizilagunek zuzenean De la Iglesiarengana jo dezakete eta, hala, garagardoa merkeago lortuko dute: 24 garagardoko kaxa, 35 euroan. Bere telefono zenbakia 680 23 00 25 da eta helbide elektronikoa contacto@cervezatxispa.com.Ez dio garagardoa ekoizteari utziko. «Markak eta garagardoak oso erantzun ona jaso dute, dagoeneko hiru saltzaile handirekin bilerak egin behar genituen, hiru langile ditut… Marka eta logoa aldatu beharra pena da, baina ez dut amore emango. Beste marka bat erabiliko dut», amaitu du.


«Lekukoak aulkian: argazki hori nahi zuten negoziazioa eragiteko»


'Iosu askatu, 14ak herrira' lelopean, mobilizazio gehiago Arrasaten

Gaur, abuztuak 27, eguaztena eta egunenean kontzentrazioak egingo dituzte plazan, 19:00etan; eta bihar, martitzena, enkartelada Seber Altuben, 19:00etan. Azkenik, egubakoitzean, abuztuko azkena izaki, manifestazioa egingo dute herriko plazatik irtenda, 19:00etan. Bestalde, aste honetan ezagutuko da Iosu Uribetxeberriaren gaineko fiskaltzaren iritzia, eta ondoren Jose Luis Castro Espetxe Zaintzako epaileak izango du azkeneko hitza.

Baraualdian etena eginda, erkidea askatzea eskatu dute Arrasaten

Auzitegiko medikuen arabera Uribetxeberria "Zaballako espetxean artatu" dezakete

Azken txosten medikuek berretsi dute Uribetxeberriaren egoera larria dela eta hiltzeko arriskua duela: Donostiako Ospitalearen ustez, urtebetean hiltzeko probabilitatea %90ekoa da, eta auzitegiko medikuena %50eko.

Bestalde, gaur, abuztuak 27, egingo dizkiote erradioterapia tratamendua hartu ahal izateko egin beharreko frogak. Abuztuaren 22an, onkologoaren aginduz, gose greba utzi zuenetik, indarrak hartzen ibili da tratamenduari aurre egin ahal izateko.


Loreen garaia

Udaberrian gaude, aspaldiko partez eguzkia agertu da eta sakandar askok burua baratz, lore eta lorontzietan dute. Lore eta landare denboraldia prestatzeko igandean Arbizutik pasatzea primerako gomendioa da. Izan ere, lore azoka hartuko du etzi Arbizuk, Udalak antolatuta. Loreen aitzakiarekin, festa polita sortzen da Arbizun. Aukera zabala9:00etatik aurrera izanen da zer ikusi eta erosi Arbizun. Lore eta landareez gainezka datozen 8 postu kokatuko dira plazan eta inguruneetan, loreak lantzen dituzten artisauekin batera. Horretaz aparte, eta gaiarekin lotuta, Mankomunitateak konpostatze erakustaldia eginen du. Arbizuko historiari begiraAurten 200 urte beteko dira Napoleonen armada Sakanan barna pasa eta herriak erre zituela, Gasteizko bataila galdu eta atzera egiten ari zela. Arbizun 45 etxe erabat deseginik geratu ziren eta herriaren memorian zauri nabaria geratu zen. Gertaera gogorarazteko herri ekimena dago martxan Arbizun. Horrela, Xabi Reparaz historialariak duela 200 urteko Arbizu ezagutzeko aukera emango du igandean, 12:00etan, berarekin ibilaldi historikoa egiteko aukera izango baita.


Denbora eta memoria elkartzen diren lekuak

Juan Manuel Castro Prieto argazkilariak 'Cespedosa' erakusketa jarri du Donostiako Tabakaleran. Familiaren sorterrian hartutako irudiekin, memoria berreraikitzeko ariketa bat egin du

Garai bateko panpina bat, ohe zahar baten gainean. Aspaldian erabili gabeko maleta batzuk. Hautsez estalitako tresnak ganbaran. Iraganean antzezlanak taularatzen zituzten antzoki txikia. Hainbat argazkitan, denbora gelditu izan balitz bezala ageri dira objektuak eta espazioak. Beste hainbatetan, paisaiak eta herritarrak ageri dira erretratatuta, gaur egungoak guztiak, baina denbora geldo batean bezala. Argazkiek denbora geldiarazi egiten baitute, nolabait, eta memoria egiteko ere balio dezakete. Horixe egin du Juan Manuel Castro Prieto argazkilariak (Madril, 1958), Cespedosa izeneko erakusketan: memoria ariketa pertsonal bat, memoria berreraikitzekoa. Donostiako Tabakaleran ikusgai jarri dituen irudien bidez, haren berrogei urteko ibilbidea ikus daiteke, baita artistaren begirada ere. Gaur irekiko ditu ateak, eta erakusketa uztailaren lehenera bitarte egongo da zabalik.

Cespedosa de Tormes herrian (Salamanca, Espainia) hartutako argazkiak daude ikusgai; artistaren familiaren sorterria da, eta 500 bat biztanle bizi dira udalerrian. Baina ez da leku bati ateratako argazki sorta hutsa. Castro Prietok berak azaldu bezala, herri hori erreferentzia garrantzitsua da berarentzat. «Han dago nire obra osoaren ardatza, ideien laborategia, teknika eta adierazpide plastiko guztiak ikertzen ditudan guda zelaia, eta baita nire lan askoren abiapuntua ere». Han ditu erroak, eta behin eta berriro itzuli izan da hara, erakusketako irudiek agerian uzten dutenez. «Han ikasi nuen argazkiaren lengoaia. Nire argazkilaritzak, eta, finean, nire arimak habitatzen duten epizentroa da oraindik ere».

Chema Conesa komisarioaren hitzetan, haren lana aztertzean, laster jabetu ziren artistak hastapenetatik atera izan zituela argazkiak han. «Ikusi genuen argazkiak egiteko moduan ez zegoela kontraesanik 1977an bere aitonari eginiko lehen argazki hartatik 2016ko irudietara. Teknikari eta kontzeptuei dagokienez bere lanak aro ezberdinak izan baditu ere, iruditu zitzaigun begiratzeko modu baten laburpen bat izan zitekeela hari hau». Cespedosa da hari hori. Eta hango irudien bidez ikus daiteke artistaren garapena, zuri beltzeko lehen argazki dokumentalistagoetatik, plaka kamerarekin egindako esperimentazio bide oparoraino. Teknika horrek eman zion, artistaren beraren hitzetan, bilatzen zuena erretratatzeko modua, «geldoagoak» direlako bai prozesua eta bai emaitza. Autodidakta gisa hasi zen, eta Espainiako Argazkilaritza Sari Nazionala irabazi zuen 2015ean. Haren ondotik sortu zen erakusgai duen proiektua. «Hau izango da, ziurrenik, nire proiekturik pertsonalena, intimoena eta guztietan garrantzitsuena».

Eguneroko «artegagarria»

Orotara, sortzaileak 150 argazki baino gehiago bildu ditu erakusketan, gehienak handiak. Herriko biztanleak, senideak eta lagunak ageri dira erretratu askotan, eta argazkiek ere haien izenak dituzte izenburu. Ekonomikaren alboan eserita ageri dira Luis eta Nieves aitona-amonak; Valentin eta Alicia, berriz, garai batean zuten dendatxoan, salmahaiaren ondoan. Haurrak erakusten dituzte beste zenbait irudik. Edo natura hil itxurako objektu zaharren bildumak. Edo paisaiak, kaleak, etxeak. Horietako askotan suma daiteke misterio puntu bat, edo «elementu artegagarriren bat», argazkilariak ohartarazi duenez: modu horretan, gogoeta eginarazi nahi du egunerokotasunaren atzean ezkutatzen denaz.

Sei ataletan banatu dituzte erakusketako irudiak. Album galdua izeneko atalarekin hasten da ibilbidea; paisaiak dira nagusi horko argazkietan, eta espazioak zatituta agertzen dira, hiru, lau edo sei piezarekin osatutako konposizioetan.

Hiru hormak mugatutako espazio txikiago batean, Lehen argazkiak izeneko atalean, artistak bere senideen erretratuak bildu ditu, birraitona-amonetatik hasi eta seme-alabetara. Ikusgai dauden gainerako irudiak baino txikiagoak dira gehienak, baita Zirriborroak izeneko beste atal batean bildutakoak ere: Polaroid kamera batekin ateratako 40 bat argazki dira, landu nahi duen argazkiaren ideia ematen dutenak, ohar modukoak.

Itzaletan idatzia izenburua daraman atalean 50x50 eta 100x100 cm-ko 30 bat irudi bildu dituzte. Bere ibilbidearen hasieran egin zituen argazkiak daude bertan, deskribatzaileagoak, baina jada badituzte hurrengo etaparen adierazle diren zenbait aztarna: errealismo magikoaren ukituak, kasurako. Hain zuzen, 1996. urtean «inflexio puntu bat» izan zen sortzailearen obran, plaka kamerarekin esperimentatzeari ekin zionean. Zirkulu alderantzikatua izenburupean bildu dituzte puntu horretatik aurrerako hainbat lan, azken urteetakoak tartean. Artistak enfokatzearekin jolas egiten du horietan , eta gogokoa du geruzak bereiztea, ageri diren objektuak «ia ukitu» egin daitezkeela irudikatzeraino. Azkenik, Argi lauso bat atalean, tamaina handiko 30 bat irudi koloretsu daude.

Aretoko hormetan, irudien artean tartekatuta, hainbat idazleren aipuak daude idatzita; besteak beste, Cesar Vallejorenak, Miguel Delibesenak eta Gabriel Garcia Marquezenak.


‘Idiazabal txuri-beltzean’ liburua agortu egin da

Idiazabalgo Udaletik jakitera eman dutenez, aurreko astean aurkeztu zuten Idiazabal txur-beltzean liburua agortu egin da. Hala ere, liburuak herritarren artean izan duen arrakasta kontuan izanda, Udalak ale gehiago jarriko ditu salgai datozen egunetan.

Liburuak ahalik eta azkarren berriz ere herritarren esku jarteko ahalegina egingo dutela jakinarazi dute eta berriro ere udaletxean jarriko dituztela salgai, 15 euroan.


Lehen puntua lortu du Urrutikoetxeak, Aretxabaletak lagunduta

Elezkano II.a eta Rezustari 22-14 irabazi, eta Binakako Txapelketan lehen puntua eskuratu zuten Urrutikoetxeak eta atzo Galartza ordezkatu zuen Aretxabaletak. Arrigorriagako frontoian jokatutako partidan, hasieratik izan zen nagusi Urrutikoetxeak eta Aretxabaletak osatutako bikotea. Behar zuten garaipena, punturik gabe egoteaz gain aurreko jardunaldiko emaitzaren zama baitzuten: Galartzaren lesioaren ondorioz 22-3 amaitu baitzen Victor eta Albisuren aurkako lehia.

Partida serioa jokatu zuten garaileek. Urrutikoetxeak ezarri zuen partidaren erritmoa, eta Elezkanok partida txukuna jokatu zuen arren, aurreko koadroetan nagusi izan zen. Atzean, berriz, ustez Rezustak izan behar zuen nagusi. Baina iazko atzelari garaileak ez zuen partida ona egin. Ez zuen dominatu, eta ohikoa ez duen pilotak huts egin zituen. Aretxabaletak, berriz, partida serioa jokatu zuen, eta joko bolada onean dagoela berretsi zuen. Galartza osatu ezean, berme osoko ordezkoa dela berretsi zuen Markina-Xemeingoak.

Aurkarien hutsak baliatuta, 5-0 aurreratu ziren garaileak. Hasiera horretan Elezkanok eta Rezustak eutsi egin zioten, eta gai izan ziren partida 10-10 berdintzeko. Baina hortik aurrera Urrutikoetxeak hartu zuen partidaren gidaritza, eta, haren erritmoa eta Aretxabaletaren ziurtasuna baliatuz, partida bideratu zuten.

Hala, bederatzi tanto erreskadan egin, eta ia erabakita utzi zuten partida: 21-12. Urdinek beste pare bat tanto egin zituzten Elezkanori esker, baina alferrik izan zen.


Badator berriz arranoa

Nigerian handia da futbol zaletasuna. Afrikako herrialde populatuena da, eta horrek esan nahi du jokalari gazteak sortzeko aukerak ugariak direla. Beste kontu bat da aukera horri etekina ateratzea. 1994an jo zuen goia Nigeriak, AEBetan, final-zortzirenetan sartuta, eta lorpen bera erdietsi zuen lau urte geroago. Garai politak izan ziren haiek selekzioarentzat. Harrezkero, 2002an eta 2010ean ez zuen lehen fasea gainditu ahal izan. Oker hartu zuen bidea taldeak eta Federazioak, baina Stephen Keshi jokalari ohiak selekzioaren ardura hartu zuenetik, okerra zuzendu du. Aurreko urteetan selekzioan leku finkoa zuten hainbat jokalari baztertu, eta gazteen aldeko apustu sendoa eta ausarta egin zuen Keshik lanean hasi orduko. Omeruo (Middlesborough), Musa (CSKA Mosku), Emenike Fenerbahce), Victor Moses (Liverpool, Chelseak utzita)... gazteak dira orain taldearen zutabe, eta ondo ari dira. Duela urtebeteko emaitza honek berretsi du hori: Afrikako Kopa irabazi zuen. Orduko maila berriz ematen badu, talde arriskutsua izango da Arrano Berde-ak esaten zaion hau. Ez zaio multzo zital-zitala egokitu, baina bai berdindua. Hortaz, Iran alde batera utzita, beste hiruren artean borroka estua izan daiteke, betiere Argentinak berea ematen ez badu. Kontuak kontu, Nigeriak badu gaia multzoen fasea gainditzeko. Ez litzateke ezustea izango txapelketan aurrera jarraitzea. Keshik marraztutako bidea zuzena da, eta hor ibili beharko dute jokalariek lehian segitzeko.


Lularekin azkeneraino

PTk Luiz Inacio da Silvaren hautagaitza aurkeztu du Brasilgo Hauteskunde Auzitegi Nazionalean, debeku mehatxuei aurre eginez


Etzi goizean kale bakarra egongo da libre Elorsoroko igerilekuan

Etzi Eskola Kiroleko saioa izango da Elorsoro kiroldegiko igerilekuan. Igerileku txikia eta igerileku handiko bost kale erabiliko dituzte horretarako. Beraz, udalak jakinarazi duenez, 09:00etatik 12:30ra igerileku handiko kale bakarra egongo da libre erabiltzaileentzat.


Ertzaintzak hiru lagun atxilotu ditu Bilbon, liskar baten harira. Horietako batek labankada bat jaso du belaunean


Datorren astean irekiko dute marrazketa eskolan izena emateko epea

Hilaren 19an irekiko dute Marrazki eta Pintura Udal Akademian aurrematrikulatzeko epea, 2005etik aurrera jaiotako haurrei zuzenduta. Hilaren 23ra arte eman daiteke izena; onartutakoek matrikulazioa hilaren 26tik 30era egin beharko dute. Urriaren 13an hasiko da ikasturtea. Interesdunek 010era dei dezakete aurrematrikulazioa egiteko, edo akademiara bertara joan daitezke (Fabiola Erreginaren kalea, 20).

Zeramika tailerrean izena eman nahi dutenentzako hilaren 26an irekiko da epea, eta 29an itxi. Hamabi urtetik gorakoei zuzenduta dago. Gehienez 90 ikasle onartuko dituzte, hamabost ikasleko sei talde osatuz. Informazio gehiago jaso nahi dutenek Pikoketa kalera jo dezakete: udaleko artxibategiaren alboan dago tailerra.


Hirugarrena

Ez da irakurketa erraza izango. Udan, hondartzan edo igerilekuan aldamenean ditugun liburuekin zerikusirik ez du. Astuna da, kanpotik eta barrutik. Auzoko liburutegian non dagoen ere ez dakigu. Ez dut sekula Biblia irakurri. Hasi ere ez. Bibliako pasarteen berri eskasa daukat; tira, beharbada Aste Santuan telebistan botatzen dituzten filmetatik zerbait ikasiko nuen. Baina ez dakit Bibliaz askorik, zorionez edo zoritxarrez.

Kontua da Internet sarean begiratu behar izan dudala jainkoak, mundua sortzen ari zenean, hirugarren egunean zer egin zuen jakiteko. Sei eguneko lana hartu zuen horretarako eta hirugarrenean landaredia sortu zuen: zuhaitzak loreak eta landareak.

Haurrak sortzea geure kontua izaten da, jainkoaren laguntzaz edo gabe. Haurrak sortu eta berehala izena ematen diegu erregistroan. Gure abizenak jartzeaz gain, haurra neskatoa edo mutikoa den ere azaldu behar dugu. Euskal Herrian bai, bederen.

Hirugarren aukera bat ere emango diete gurasoei Alemanian. Jaioko diren haurren izena ematerako orduan, hiru aukera izango dituzte bertakoek. Laukitxoak betetzerakoan, neskatoentzat, mutikoentzat eta intersexualentzat lekua izango da. Bi laukitxo beharrean, hiru, beraz. Sexu izaera zehaztugabea dutenen aldeko berdintasun keinua izan da Alemaniako Gobernuaren aldetik.

Aurrerantzean, alemaniarrak gizonezkoak, emakumezkoak edo X izango dira beren nortasun agirietan. Definitu gabekoaren aldeko definizio txiki bat X batekin lagunduta doan arren.

Definiziorik gabeko lana da bekadunena, baita ere. Albistea Erresuma Batutik iritsi zitzaigun atzokoan. Bekadun lanetan zebilen gazte bat hil zen, 72 orduz lanean ibili ondoren. Hirugarren egunean zendu zen, lehertuta.

Bank of America banketxearentzat lan egiten zuen Moritz Erhardtek. Alemaniarra zen, 21 urteko gaztea. Kazetariak galdezka hasi zitzaizkien banketxean lan egin zuten bekadunei. Egunean 14 orduz egiten dute lan beka lortzen dutenek. Astean ehun ordutik gora lan egitera ere iristen omen dira. Hasi kalkuluak egiten: bost eguneko lan astea badute, hogei orduko lan egunak dituzte. Hau gutxi balitz, egun oso bat lanean pasa ondoren, taxia ere zain izaten omen zuten lantokiko atarian. Ez pentsa etxera lotara eramaten zituenik. Behargina etxera eramaten zituen baina kanpoan itxoiten zien. Egun oso bat lanean pasa zuen bekadunak dutxatu, arropa aldatu eta lanera itzuli behar izaten zuen. Hori bai, taxian, badaezpada.

Bekadunaren patua da: lan egin, behar baino gehiago, eta gainera isilik egon, esango dutenaren beldur. Lana topatzea da helburu bakarra.

Jainkoak mundua sei egunetan sortu eta osatu omen zuen. Igandean, aldiz, atseden hartu omen zuen. Bekaduna izango zen, ziur.


Hotza

Albiste artean bizi garenok badugu neurria galtzeko halako joera bat. Iristen zaigu zerbaiten berri eta hura aztertu eta eskaintzeko bitarte horretan ikuspegia galtzeko arriskua izaten dugu galanta.

Berdin dio ze motatako albistea den. Maiz, atzerritik iristen diren gerra kontuak dira: batek ez daki irudi "itsusi" batzuk noiz eskaini behar diren edota noiz gordinkerian ez aritzeko, ezkutatu egin behar diren.

Gauza bera gertatzeko arriskua dago eguraldiarekin. Euskal Herrian badugu eguraldiaren berriei begiak zabal zabal eginda kasu egiteko joera. Aintzinatik datorren zerbait inondik ere. Izango zuten gure arbasoek eguraldiarekiko halako menpekotasunen bat edo. Haren araberako erabakiak hartzeko premia seguru asko eta horregatik, gaur egun ere gainerako berrien gainetik dago eguraldiaren inguruko informazioa. Bai behintzat ikuslearen interes podiumean.

Eta horren harira, irudipena daukat aurreko urtetan ez ote diogun berez zeukan garrantzitik haruntzagoko pisu eta neurria eman eurite bati, edo elurra egin izanari. Jaun andreok, neguak hori du berarekin: hotz egiten duela, euria dakarrela gurean eta elurra ere bai, zenbaitetan.

Azken bi hotzaldiak ordea apartak zian dira: iragarritakoak baino zorrotzagoak. Hotz, oso hotz egingo zuela lau haizetara (haize hotzetara) zabaldu genuen eta motz geratu gara. Eta ondo dago hori: eguraldia oraindik erabat menderatzen ez dugunaren seinale baita. Hala jarrai dezala, gizakiak hori ere kontrolatzen duen egunean gureak egingo duelako. Ibili epeletik.


2.500 zauritu baino gehiago zenbatu ditu Gurutze Gorriak Txileko protestetan

Protestak urriaren 17an hasi ziren metroaren prezioaren laugarren igoeragatik, baina laster hazi ziren gizarte desberdintasuna salatzeko.

Patricio Acostak, Txileko Gurutze Gorriko presidenteak, urriaren 17tik antolatzen ari diren protestetan 2.500 zauritu baino gehiago izan direla ziurtatu du, eta Giza Eskubideen Institutu Nazionalak zenbatzen dituen 1.570 zaurituak "labur" geratzen direla adierazi du.

Zenbaketen arteko tartea "postura edo ospitaletara ez doazen zauritu asko daudelako" izan daitekeela adierazi du Acostak, "atxilotuta geratzearen beldur baitira".

Gainera, Gurutze Gorriak ez ditu zenbatzen "zauri txikiak" dituzten pertsonak, "sendatu eta partxe bat jartzen zaien ebaki txikiak".

Azkenik, gas negar-eragileen efektuak ere ez dituztela zenbatzen adierazi du. Horregatik, asko ikusmen edo larruazal arazoekin joaten dira.

"Hori dela eta, kopurua handiagoa dela uste dut", ondorioztatu du Txileko Gurutze gorriko presidenteak. Horrez gain, laguntza eskaintzen duten eta haien datuak kontatzen ez diren hainbat talde daudela ere ohartarazi du.

Protestak urriaren 17an hasi ziren metroaren prezioaren laugarren igoeragatik, baina laster hazi ziren gizarte desberdintasuna salatzeko. Sebastian Piñera presidenteak "gizarte agenda" bat prestatu du eta Gobernua birmoldatu du txiletarren eskakizunak erantzuteko, baina manifestazioek aurrera jarraitzen dute.


‘Po Hesietatik’ ikuskizun berria, etzi

Po Hesietatik ikuskizun berritzaile bat da eta Oskar Estanga eta Jon Barberenaren eskutik dator etzi, ostiralean, Astigarragara. 19:00etan Gaztelekuan, eskainiko da eta doan da sarrera.


Emakume bat atxilotu dute Iruñean, gizon bati labanaz eraso egitea egotzita

Gizonak berak eman zion Foruzaingoari gertatutakoaren berri, laguntza eske joan zenean.

Nafarroako Foruzaingoak emakume bat atxilotu du, ostiralean Iruñean gizon bati labana batez eraso eta zauri larriak egin izana egotzita.

Atzo atxilotu zuen Foruzaingoak 48 urteko emakume iruindarra, eta gaur eraman du epailearen aurrera, gizonari zauri larriak egitea egotzita.

Erasoa ostiralean gertatu zen, Iruñeko Udal Plazan, eta biktimak berak eman zuen horren nondik norakoen berri, Foruzaingoarengana laguntza eske joan zenean.

Saihetsean odola zerion zauria bertan sendatu ondoren, Nafarroako Ospitalera eraman zuten ebakuntza egiteko, Foruzaingoak berak jakitera eman duenez.

Gertatutakoa azaldu zienean, erasotzailearen izena ere eman zien biktimak poliziei, eta atzo bertan atxilotu zuten Iruñean.

Lekukoei hartutako adierazpenei eta segurtasun kamerek hartutako irudiei esker jaso du Foruzaingoak "erasoaren nondik norakoen berri".


XV. mendean Errenteriak Europarekin zituen harremanak aztertuko dituzte datorren astean

Hilaren 14, 15 eta 16an Errenteria-Europa. Harremanak XV. mendean izeneko jardunaldiak egingo dituzte Errenteriako udaletxeko pleno aretoan. Gipuzkoako Foru Aldundiak antolatu ditu Errenteriako Udalarekin elkarlanean eta, bertan, XVI. Mendean Errenteria eta Europako hainbat zonalderen arteko harremanak landuko dituzte. Hartu eman hori ez zen soilik merkataritzara mugatu; artea eta kulturaren esparrura ere zabaldu zen eta horren erakusle da Errenteriako Jasokundeko parrokian dagoen Ama Birjinaren Koroatzearen erretaula flamenkoa, besteak beste. Hiru hitzaldi izango dira orotara. Hirurak doakoak eta irekiak, Errenteriako Udaletxeko Pleno Aretoan, arratsaldeko 19:00etan, hilaren 14, 15 eta 16an.

Ama Birjinaren Koroatzearen Erretaula. Errenteriako Jasokundeko Parrokia izeneko liburuaren aurkezpenarekin emango zaie hasiera jardunaldiei. Gipuzkoako Foru Aldundiak Ondare bilduman argitaratutako liburua da, gure ondare artistikoa ezagutarazteko helburu duena. Argitalpena Maite Barrio eta Ion Berasainek –bi aditu hauek gidatu zituzten 2010 urtean amaitutako erretaularen zaharberritze lanak- zuzendu dute eta nazioarteko zazpi ikertzaileren lanak jasotzen dira bertan. Erretaularen zaharberritze lanetarako egindako ikerketak abiapuntutzat hartuta, Maite Barrio eta Ion Berasain gure portuek Brujas edo Anberesekin zuten salerosketa harreman handiaz, Errenteria eta Flandesen arteko harremanaz eta euskal familia batzuk Flandesen finkatu izanaz mintzatuko dira. Errenteriaren oparotasun garaia izan zen hura eta, oro har, Pasaiako badiarena; izan ere, esportazio eta inportazio gune bilakatu zen. Hori dela eta, salgai horien salerosketa eta joan etorriarekin loturiko arte trukeaz mesedetu zen Pasaiako badia eta bere ingurunea. Hitzaldiaren ostean, erretaula ikusteko bisita egingo da Errenteriako Jasokundeko parrokiara.

Asteazkenean, Xabier Martiarena Gipuzkoako Foru Aldundiko ondare historiko artistikoaren errestauratzaileak hitzaldia eskainiko du Gipuzkoako kostaldean ageri diren XIV.-XVI. mendeetako 18 alabastrozko pieza ingelesen inguruan. Era honetako piezak Europa osora zabaldu ziren mende horietan itsas komertzioaren bidez.

Azkenik, hilaren 16an, Iago Irixoa historiatzaileak Errenteria eta Ingalaterraren arteko harremanez hitz egingo du. Errege Katolikoen garaitik, Gaztekako Koroak Ingalaterrarekiko zituen merkatal harremanak biziki areagotu ziren. Gipuzkoak paper garrantzitsua izan zuen, eta horren lekuko Probintziak Ingalaterrako erregearekin 1482an sinatutako merkataritza-akordioa dugu. Ordutik, eta hamarkada luzeetan zehar, bi herriek lotura sakonak izan zituzten. Errenteriak eta Pasaiako badiak Bristolekin garatuko zuena horren adierazle bikaina da. Hartu-eman hau, gainera, ez zen merkataritza esparrura mugatu; aitzitik, beste hainbat arlotara hedatu zen.

Errenteria-Europa. Harremanak XVI. mendean

Hilak 14: Errenteriako Ama Birginaren Koroatzearen erretaula. Ikerketa eta zaharberritzea.

Hilak 15: Gipuzkoako alabastro ingelesak. Eskulturak, erliebeak eta zatiak.

Hilak 16: Errenteria eta Ingalaterraren arteko harremanak XVI. mendean.

Ekitaldi guztiak udaletxeko pleno aretoan izango dira, 19:00etan.


'Brexit' ondorengo lehen negoziaketak

Europar Batasunean indarrean dauden arau asko betetzea exijituko dio Bruselak Erresuma Batuari eta, ondorioz, negoziazioa zaila izango da.

Astelehen arratsalde honetan hasiko dira Europar Batasuna eta Erresuma Batuaren artean brexit ondorengo lehen negoziaketak. Bruselan hasiko dira elkarrizketak eta gero txandakatuz egingo dira hiriburu komunitarioaren eta Londresen artean.

Merkatarientzako muga-zergarik ez izatea eta inportazioa kuotarik ez izatea da helburu nagusia.

Zaila dirudi, ordea, horren trukean Europar Batasunak Europak ezarritako arauak betetzeko eskatzen baitio Erresuma Batuari ondorengo arloetan: enpresentzako estatu laguntzetan, lan-legedian, ingurumenean eta zergetan. Etorkizunean izango diren merkataritza harremanetan britainiarrek abantailarik ez izatea da helburua.

Arrantzan: Europar Batasunaren helburua arrantzale europarrak ur britainiarretara joan ahal izatea da. Europarrek ez badute nahi duten akordio lortzen, Erresuma Batuko arrantza produktuak Europan sartzean galarazi dezakete.

Luxenburgoko Europako Justizia Auzitegiaren zeregina: Merkataritza arloko auzi guztiak erakunde independente batek konpondu beharko lituzke. Baina EBko araudi baten interpretazioa eztabaidan badago, europarren ustez Luxenburgoko auzitegiak ebatzi beharko luke gaia. Britainiarrentzat hori onartzea oso zaila izango da.

Finantza zerbitzuak: Londresko Cityari Europako merkatuan sartu edo ez erabakitzeko eskubidea gorde nahi du EBk. Britainiarrentzat oso garrantzitsua da Europako bezeroak Londresko Cityra sartu ahal izatea.

Segurtasuna: EBk akordio zabal bat nahi du, baina argi utzi du estatu kide bat ez den herrialde batek ezin duela kide diren herrialdeek duten akordioaren antzekoa izan. Kriminalitatearen aurkako edozein borroka bertan behera geratuko da, Erresuma Batua Europako Giza Eskubideen Hitzarmenetik irteten bada.

Hauek dira gaur hasiko dituzten negoziaketetan eztabaidagai izango diren atal batzuk. Trantsizio epea aurtengo abenduaren 31n amaituko da. Europarrek behin eta berriz diotenez, ez dago denborarik epe horretan hitzarmena lortzeko. Baina Boris Johnson lehen ministro britainiarra ez dago prest epe hori luzatzeko, eta akordiorik ez badago ere, 2021n Britainia Handia Europar Batasunetik erabat kanpo izango dela berretsi du.


The Potes: "The Potes sortzearen errua 'Jul'-ena eta bere banjoarena da"

Tabernan jaiotako proiektua da The Potes. Belaunaldi ezberdineko musikariak helburu bakar batekin; noizean behin elkartu eta garagardo artean ondo pasatzea musika aitzakia bezala erabiliz. Eguaztenean, Seber Altubeko oholtzara igo ziren eta punk jarreraz bustiriko folk doinuekin amaiera ezin hobea eman zieten San Juan jaiei. Irlandarrek duten edateko grina jakina da, baina gure protagonistak ez dira atzean geratzen. Euren arabera mozkorrentzako musika jotzen dute, mozkorrek interpretatua gainera. Proiektu berezi zein altxor gisa ezkutuan gordetakoaren inguruan gehiago jakiteko baina, Asier Sala Strummer polifazetikoarekin izan gara.

Zeintzuk zaudete The Potes proiektuaren atzean?

Egia esan ez dugu oso argi! Oinarrian, Jul, Ibai, Romeo, Igor Sala eta ni gaude. Hala ere, kontzertu oro lagunen kolaborazioak izan ditugu. Adibidez lehenengo kontzertuan Dirty Brothers-eko Agina eta Leire Añibarro izan ziren eta pasa den egubakoitzean Los Galerna taldeko Jokin egon zen bateria atzean. Ikusten duzunez ez dago ganora handirik, bakoitzak ahal duenean laguntzen du.

Entseguak antolatzea kaos bat izango da orduan.

Bai, egia esan bakoitzak ahal duenean laguntzen du. The Potes lagun talde bat bezala sortu genuen, ez da proiektu serio bat, beraz ez dugu inolako obligaziorik. Baina guzti hau proiektua sortu zenetik argi utzi genuen.

Beraz, nola hasi zen?

Dena Jul-en errua izan zen! Banjoa ikasten hasi zenean, kontzertu akustiko bat egin behar genuela pentsatu genuen. Hasieran Jul, Agina eta ni elkartu ginen kantu batzuk egiteko asmoz, Dirty Brothers-ekin geldi-aldia egin genuela aprobetxatuz. Asmoa urtean bi kontzertu egitea zen, Dirty Brothers-ekin kontzertu akustikoak egin ditugunean bezala. Horregatik hasieran hiruron proiektua zen.

Hala ere familia handituz joan zen.

Bai, hala gertatu zen. Lehenengo kontzertua Gabonetan eman genuen Dat tabernan, eta kantuak aukeratu ahala, familia handituz joan zen. Jul-i akordeoia ondo geratuko zela otu zitzaion, beraz, Igor-ek akordeoia hartu zuen. Ondoren, baxu-jole eta bateriaren falta sumatu genuen, hasierako formatua handitzen zihoalako, eta Ibai sartu zen. Eta Romeo, tabernako solasaldi batean animatu zen. Esan bezala, tabernan sortutako talde bat gara, garagardo artean erosoen sentitzen gara.

Zein musika mota jotzen duzue?

Folk irlandarra da influentzia nagusia, hala ere, ez da bakarra. Talde bat aipatzekotan The Pogues izan beharko litzake, hala ere, beste hainbat estiloren influentzia dugu nahi edo ez. Zenbait aipatzekotan, The Dubliners, Flogging Molly, Social Distortion-en azken diskoak, Mahones, RIP... beti saiatu gara gure inguruko taldeen kanturen bat gurera ekartzen. RIP-en Condenado kantuak adibidez oso ondo kasatzen du formatu honetan. Nire ustez punk-folk musika egiten dugu, tartean Johnny Cash-en bertsioa egin arren.

Nondik dator izena.

Nahiko argi ikusten dela uste dugu. Taldearen funtsean dauden bi elementu islatzen ditu: The Pogues eta garagardoa. Egia esan, lehenengo kontzertuko kartela egiteko asmatu genuen izena.

Hemendik aurrera zein da zuen asmoa?

Printzipioz, Eskoriatzan uztailaren 12an plazan jotzea, hortik aurrera ikusiko dugu. Taldea sortu genuenean, helburua tabernetan jotzea zen, hala ere azkenengo bi kontzertuak plaza batean izango dira beraz... baliteke Eskoriatzakoa azken kontzertua izatea edo baliteke hilabete batzuk barru lokalean elkartu eta disko bat grabatze hastea. Etorkizuna guztiz erabakitzeko dago. Gainera Dirty Brothers-ekin disko labur bat grabatzeko asmoa dugu, eta horrek denbora asko hartuko digu. Esan bezala, The Potes, Dirty Brothers-en atsedenaldi batean sortu zen, beraz grabazioa prestatzen hasten garenean, horretan jarri beharko ditugu indar guztia. Baina nork daki...

-----------------

'Jul' Bolinaga (banjo-jolea): "Banjoa beti gustatu zait"

"Banjoa entzun nuen lehenengo aldia, jazz musika egiten zuten Big Band-etan izan zen, eta hasieratik instrumentuaren sonoritateak txunditu ninduen. Urteak ibili naiz banjoa ikasi nahian, baina duela urte eta erdi hasi nintzen. Instrumentua jotzeko bluegrass estiloa dut gogokoen, azkarra eta baldar xamarra delako. The Potes-ekin baina folk irlandar estiloa jotzen dut. Egia esan ez dut inongo ikono edo influentzia zehatzik. Pixkanaka banjoaren munduan sartuz noa eta hainbat estilo ezberdin egin daitezke".


Europak babestu egingo du hegalaburra nazioartean saltzeko debekua

27ek jada babestu dute atungorriaren betoa. Larunbatean, Dohan-en egingo dute Arriskuan dagoen Fauna eta Flora Espezieen Nazioarteko Komertzioaren Batzarra.

Europar Batasuneko herrialdeek hegalaburraren nazioarteko salmentaren betoaren alde egin dute gaur. Hala ere, neurri hau Dohanen (Qatar) egin behar duten bileran eztabaidatu beharko dute, datorren larunbatean.

Gaur, 27ek babesa eman diote atungorria nazioartean saltzeko betoari. Bruselak 27en laguntza eskatu zuen, Dohan-en egingo duten Arriskuan dagoen Fauna eta Flora Espezieen Nazioarteko Komertzioaren Konbentzioan debekua defendatzeko.

Neurria Monakok bultzatu zuen, hegalaburra desagertzeko arriskuan dagoen espezieen artean klasifikatuz.

Europako Batzordea espezieak duen arriskua onartu zuen eta arlo horretan konpromezua eskatu, baina debekua 2011. urterarte atzeratzea proposatu zuen.

Artisau ontziek tratu ezberdina izango dutela bermatu zuen Bruselak, debekua aurrera joanez gero, arrantzan jarraitu dezaten atuna EB barruan salduz.

Maria Damanaki Europako komisarioak adierazi duenez, Arrantzarako Europako Funtsak kaltetutako ontziei laguntzak emango dizkie.

Espezie horren mundu osoko arrantza kupoa 13.500 tona dira, Mediterraneo itsasoan eta ozeano Atlantikoaren ekialdean bakarrik aurkitu daiteke.

EBko uretan arrantzatutako hegalaburraren % 80 Japonera esportatzen dute, horregatik, nazioarteko komertzioari egingo dioten betoak larri sektorea kaltetu egingo du.

Espainia debekuak gehien kaltetuko duen herrialdea da, bere kuota 2.526 tonakoa baita 2010. urtean (EBk 7.104 tona batzen ditu).


Edurne Koch, 2018ko udazkeneko eskaintza


AURTEN ERE JOXE MARI KORTAREN OMENEZKO EKITALDIAN IZANGO DA ZUMAIAKO EH BILDU

Joxe Mari Korta, abertzale, euskaltzale, kirolzale, enpresari eta gizon herrikoia, ETAk hil zuenetik hamabost urte betetzen diren honetan Zumaiako EH Bilduk, Zestoako Udalak kaleratutako testua bere eginez, aurten ere bere oroimenezko elkarretaratzera gehituko dela adierazi nahi du.

Gure artean iraganean gauzatu izan diren min bidegabeak oroituz, aurrerantzean guztion arteko elkarbizitza baketsua eta bidezkoa eraikitzeko gai izan gaitezen, larunbatean hilak zortzi, azken urteotan bezala Joxe Mari Korta Fundazioak egiten duen ekitaldian izango da Zumaiako EH Bildu.


Daniel Agirrek irabazi du Euskal Herriko Mendi Erronka lasterketa

Elena Calvillo izan da lehen emakumezkoa.

Daniel Agirrek irabazi du aurtengo Euskal Herriko Mendi Erronka. Javi Dominguez eta Xabier Zarranz izan dira, hurrenez hurren, bigarren eta hirugarren postua eskuratu duten gizonezkoak.

Nesketan Elena Calvillo izan da lehena; kilometro bertikalean ere bai. Haren atzetik sartu dira helmugan Izaskun Zubizarreta eta Leire Martinez.

Seirehun parte-hartzaile inguru irten dira 65 kilometroko (+3.500 metro) mendi lasterketan. Leitzan hasi, eta Pagozelai, San Migel eta Lekunberri igaro ondoren, Leitzako plazan bukatuko dute.

Lasterketak izen eta maila handiko irabazleak izan ditu bi urteotan, Euskal Herrian eta nazioartean nabarmentzen diren korrikalariak: Iker Karrera, Leire Agirrezabala, Anjel Arrieta eta Leire Fernandez gaztea. Iaz, Marco Olmo beterano italiarra ere animatu zen parte hartzera.


Trenean lanera zihoazenei maskara higienikoak banatzen aritu dira Babes Zibileko boluntarioak

Alarma egoerak eta konfinamenduak indarrean jarraitzen badute ere, lanera joan behar izan dute gaur hainbat herritarrek. Horietako zenbaitek garraio publikoan egin behar dituzte joan-etorriak, eta segurtasuna bermatuago izan dezaten, maskara higienikoak banatu dizkiete gaur goizean Zingira Babes Zibileko boluntarioek.

Ez da erraza segurtasun neurriak mantentzea garraio publikoa erabili behar bada. Laneko joan-etorriak, ordea, trenez egin beharko dituzte gaurtik aurrera hainbat herritarrek, eta behargin horien segurtasuna bermatuago egon ahal izateko lanean aritu dira Babes Zibileko boluntarioak gaur goizean, maskara higienikoak banatzen. Zarauzko Udalak biziki eskertu die eskainitako laguntza sare sozialen bidez.

Argazkiak: @babeszibilazara


Arruabarrenak eta Muguruzak aurrera egin dute Wimbledonen

Lara Arruabarrenak irabazi egin dio Ana Bogdani (6-1, 3-6 eta 8-6). Garbiñe Muguruzak, aldiz, garaipena lortu du Naomi Broadyren aurka (6-2 eta 7-5).

Lara Arruabarrenak eta Garbiñe Muguruzak aurrera egin dute Wimbledonen. Lehen txandako partidetan garaipenak lortu dituzte eta Gran Slam honetako bigarren txanda jokatzeko txartela eskuratu dute.

Arruabarrenak garaipena eskuratu du Ana Bogdanen aurka (6-1, 3-6 eta 8-6). Tolosakoak neurketa gogorra jokatu behar izan du, eta 2 ordu eta 6 minutu behar izan ditu errumaniarra gainditzeko.

Bestalde, Garbiñe Muguruza iazko txapeldunak arazo gehiegirik gabe irabazi dio Naomi Broadyri, bi setetan, 6-2 eta 7-5eko emaitzarekin.


MZ enpresak 146 langile kaleratu ditu

Otsailaren 10ean gauzatu zen Abadiñon eta Berrizen lantokiak dauzkan Grupo MZ enpresako 146 langileren kaleratzea.

Enpresaren likidazio prozesuagaz batera martxan ipinitako lan-kontratuen amaierarako espedienteak MZ enpresako Durangaldeko langile guztiei eragiten die, eta datozen asteetan gainerako 106 langileen kontratuak ere bertan behera utziko dituzte.

Langileei jakinarazi dietenez, Grupo Cosmos taldeak eskuratu du MZren Abadiñoko lantokia. Arduradun berrien asmoa, Berrizko lantegia itxi eta MZko 73 langileri kontratatu mugagabea egitea omen da. Bestalde, MZtik kaleraturiko langileei begira, lan-poltsa bat sortzeko borondatea ere adierazi omen du Cosmos taldeak. Gipuzkoan, Nafarroan, Madrilen eta Ávilan dauzka dauzka taldeak lantokiak.

MZko langileen ordezkariek kezka adierazi zuten urte amaieran likidazio prozesuan dagoen MZ enpresaren egoera ekonomikoak kaleratzeagatiko zegozkien kalteordainak jasotzea eragotziko ote zuen. Gaur adierazi dutenez, baina, kaleraturiko 146 langileek jaso dituzte legez dagozkien kalteordainak.

Hala ere, langileen ordezkariek azpimarratu dute, ez dela ulergarria "Mercedes bezalako erosle handi bat galdu eta likidazio prozesuan egon arren, 2012an baino irabazi gehiagogaz amaitu izana 2013ko ekitaldia". Langileen ordezkarien ustez, MZ enpresaren zuzendaritza batzordearen azken urteetako "kudeaketa negargarria" erakusten du horrek.

Zerrenda polemikoa

Zeintzuk langile kaleratu eta zeintzuei lanean jarraitzeko eskaintza egin, "arrazoi objetiboekin" erabaki dutela azaldu diete arduradunek langileei. Baina ELA sindikatuak kritikatu du aurkeztu dieten zerrenda horretan ez zaiela "antzinatasunari, adinari, edo gaitasunei" erreferentziarik egiten. Hasiera batean egindako zerrenda aldatu ere egin dutela, eta langileek azalpenak eskatu dituztenean ez dizkietela eman kritikatu dute.

Lan hitzarmenaren gutxiengo baldintzak mantentzea eskatzeko greba hasi zuten MZko langileek iazko ekainean, eta greban zeudela iragarri zieten enpresaren arduradunek enpresaren itxierarako tramiteak abiatu zituztela.


Zatituta ageri da Auzitegi Gorena Bildu onartu edo ez erabakitzeko eztabaidan

"Defentsa eskubidea bermatzeko", Auzitegi Gorenak bart gauerdia arte luzatu zion defentsari alegazioak aurkezteko epea, eta gaur hartuko du zerrendei buruzko erabakia. Sorturen auzian bezala, Goreneko 61eko sala bitan zatituta dago Bilduren auzian ere, eta bi ponenteak legeztatzearen aldekoak direla zabaldu dute hainbat hedabidek.


1.300 pastel zati banatu zituen Bateginezek

Gobernuz Kanpoko Erakundearen III. Pastel Maratoian 115 pastel eta gozoki jaso zituzten dohaintzan, eta horiek salduta 1.441 euro lortu zituzten. "Maratoiak Durangoko elkartasuna osagai onez eginda dagoela frogatu zuen".

Ekimenaren balorazio ona egin du Bateginezek: "Zapatuko arratsaldeak Bateginezeko taldea energiaz bete du". Azaldu dute hazi egin dela ekarpenen kopurua; 2012an 84 pastel jaso zituzten, eta iaz 105. Ekimenaren deialdian, herritarrak pastelak ekartzera animatu zituzten, ateratako diruagaz Pochutako (Guatemala) biztanleak laguntzeko. Guztiei eskerrak eman dizkie Bateginezek.

30 bat bolondres ibili ziren pastelak banatzen, eta horiei ere eskerrak eman gura izan dizkie erakundeak. Bolondresen eta pastelgileen artean gehienak emakumeak izan direla nabarmendu dute gainera.


Ospakizunik gabea

Islandiak 88. minutuan galdu du eskura zeukan garaipena, bere atean sartutako golaren erruz. Cristiano Ronaldok penaltia huts egin du

Portugal. Rui Patricio; Vieirinha, Pepe, Ricardo Carvalho, Guerreiro; William Carvalho, Moutinho, Andre Gomes (Eder, 83. min. ); Nani (Rafa Silva, 89. min. ), Quaresma (Joao Mario, 71. min.) eta Cristiano Ronaldo.

Austria. Almer; Klein, Proedl, Hinteregger, Fuchs; Ilsanker (Wimmer, 87. min. ), Baumgartlinger, Alaba (Schopf, 64. min. ); Harnik, Arnautovic eta Sabitzer (Hinterseer, 85. min. ).

Epailea. Nicola Rizzoli (Italia). Txartel horiak: Portugalgo Quaresma eta Peperi; eta Austriako Harnik, Schopf, Fuchs eta Hintereggerri.

Bestelakoak. 45.000 ikusle Parisko Printzipeen Parkea estadioan.

Lehen jardunaldian baino lasaixeago egongo da Cristiano Ronaldo, Portugalgo izarra, Austriako jokalariek, euren apalean, ez zutelako ospatu 0-0ekoa. Aurrelaria sutan jarri zen lehen jardunaldian, euren aurka 1-1 berdindu eta «Munduko Kopa irabazi izan balute bezala» ospatu zutelako Islandiako jokalariek. «Galtzaileen izaera da hori». Lasai ederrean geratu zen. Zelaitik kanpo esandakoa zelaian egin zalea izaten da, gehienetan, portugaldarra, baina ez Islandiaren aurka eta ez Austriaren aurka. Cristiano Ronaldo itzalita dabil Frantziako Eurokopan, eta Portugal kinka larrian dago azken jardunaldiaren faltan.

Are gehiago, 79. minutuan penaltia huts egin zuen aurrelariak ?argia izan zen Hintereggerren area barruan egindako falta?, eta jokoz kanpoko argian sartu zuen gero gola, 85. minutuan ?baliorik gabe utzi zuen epaileak?. Aurretik Nanik zutoinera bidali zuen jaurtiketa bat, eta Moutinhok, Cristiano Ronaldok eta Vieirinhak ere aukera bana izan zuten gola sartzeko. Nahiz eta Harnikena izan zen aukerarik argiena, 3. minutukoa. Lau puntu Hungariak, bina Islandiak eta Portugalek, eta bakarra Austriak. Portugalek Hungaria multzoko liderra izango du aurkari, gainera, azken partidan.

Baina, Portugalen gisan, Islandiak ere ospatzeko motibo handirik ez zuen izan atzo, berdinketa, izatez, balio handikoa izan badaiteke ere. Siggurdsonek 39. minutuan penaltiz sartutako golari esker, urrezko hiru puntu lortzeko zorian egon zen Islandia Eurokopako estreinakoan. Baina Saevarssonek 88. minutuan bere atean sartu zuen golarekin itzali zen islandiarren sua (1-1). Lehen jardunaldian Portugalen aurka berdindu (1-1) eta Hungaria mendean hartuta, hanka eta erdi final-zortzirenetan izango zuketen. Baina azken jardunaldira arte zain egon beharko dute orain. Hori bai, Portugalen berdinketari esker Islandiak bere eskura dauka sailkapena. Ezustean, F multzoa bihurtu da Eurokopako estuena.

Belgikaren garaipena (3-0)

Belgikak lasaitu ederra hartu zuen E multzoan. Lehen jardunaldian Italiaren aurka 0-2 galduta, presio handia zeukan atzo Irlandaren aurka, eta golak gehitu zizkion joko onari (3-0). Kritika hotsen artean prestatu behar izan zuen partida, eta kritika horien jopuntu izan denak lasaitu zuen ingurua: Lukakuk. Bi gol sartu zituen aurrelariak ?Witselek sartu zuen bestea?, eta puntu bakarrera hurbildu zuen final-zortzirenetarako bidea. Italia sailkatuta dago jada ?ziurtatuta dauka lehen postua?, eta Belgikak nahikoa izango du berdinketa Suediaren aurka. Sei puntu dauzka Italiak, hiru Belgikak, eta bana Suediak eta Irlandak. Azken selekzio horrek zail dauzka gauzak, Italiari irabazteaz gain multzoko beste partida zaindu beharko duelako.


Sofa urdina konpondu eta proiektore berria instalatuz eman genion hasiera ostiral arratsaldeari. Ondoren, gazte txokorako beharrezkoak diren materialak (errotulkiak, klerak, soinu kableak…) erostera joan ginen herriko hainbat dendatara. Musika dendako jabeak bertan duten bateria jotzen utzi zigun, burrunbada ederra sortu genuen!

Larunbatean, “Bidaien kronika” programaren laugarren hitz ordua izan genuen. Ane Gallasategi etorri zen gurera eta ordu bete betean, Ekuadorren izandako istorio zein bizitako esperientzia ezberdinak kontatu zizkigun. Berari esker, hego amerika hobeto ulertzera iritsi ginen, eskerrik asko Ane! oso gustura egon ginen zure abenturatxoak entzuten. Ostean, mendi lasterketen inguruko laburmetrai batzuk ikusten aritu ginen.

Igandean zalantzen kaxa jarri genuen martxan. Kaxa hau otsaila osoan zehar egongo da gaztetxokoan eta bertan, sexualitatearen inguruan izan ditzaketen zalantzak sartzeko aukera izango dute gazteek.

Inauterietako prestaketak martxa ezin hobean doaz. Bi karrozak bukatzear daude eta bazkariko txartel gehienak salduta daude dagoeneko.


Musika Eskolako Txikiband Teruelen izan da

Pasa den asteburuan Andoaingo musika eskolako Txikiband taldea saioak eskaintzen arit zen Teruelen, bertako musika eskolaren auditorioan hain zuzen. 11-16 urte bitarteko 25 kidz osatuta dago Txikiband. Haiekin batera hiru irakasle izan ziren: Mirari Irurzun zuzendaria, eta Mikel Emezabal eta Txitxu Kastro irakasleak.


Errekak hazita eta mendi urak aterata, euritearen ondorioz

Eusko Jaurlaritzaren Segurtasun Sailak alerta laranja aktibatu du Gipuzkoan, euriteak direla eta. Atzoko prezipitazioei gaurko espero direnak gehitu behar zaizkie, aurreikuspenen arabera, egun osoan atertu gabe ariko baitu. Zaparrada biziak egin ditzake, baita txingorra ere. Zenbait tokitan, 50 milimetrotik gora pilatuko da. Goizeko 11:00etara arte bildutako datuen arabera, Zegaman 37,9 milimetro jaso dituzte; Ordizian berriz, 20,7.

Mendi urak, Ataungo Aian.

Erreka eta ibaien egoerari, mendietako elurrak urtzearen ondorioz sortutako mendi urak gehitu behar zaizkio. Izan ere, hainbat tokitan menditik datozen urek gainez egin eta errepidera atera dira; Idiazabalen, Zaldibian edota Zegaman, esaterako. Ataunen ere luizia gertatu da Urkillaga mendaterako bidean, eta errepidea itxita dago goizetik.

SOS Deiak larrialdi zerbitzuak, erreka inguruneetatik aldentzeko deia egin du. Beasainen, esaterako, Antzizar zubiaren inguruan dauden txaboletan dauden pertsonak ateraziak izan dira.

Urtegiak ere gainezka

Azken asteetako elur eta euriteak direla medio, Goierriko urtegiak goraino beteta daude. Gipuzkoako Ur Kontsortzioak emandako datuen arabera, Lareoko urtegiaren betetze maila %100,8koa da, iaz garai honetan baino 4 puntu gehiago. Arriaran (%96,8) eta Barrendiola (%93,2) ere betetzen ari dira.

Denboralea baretu eta bihartik aurrera eguraldiak hobera egitea espero da; hala iragarri du Euskalmet meteorologia agentziak.


Okasientesek ez du bihar joko, hurrengo astean baizik

Mundakako I.Musika Lehiaketa sailkatuek kontzertua emongo dute aste honetan eta hurrengoetan. Gaurko Hitzak bihar Okasientesek joko duela dio, baina informazio hori okerra da. BiharEtorkizun Beltza taldeak joko du, 21:30ean, udaletxeko plazan. Okasientesek, aldiz, datorren asteburuan emongo du kontzertua.

Ekainaren 3an Power uder control taldeak emongo du kontzertua eta ekainaren 11n Noizean behin taldeak. Ekainaren 17an, aldiz, Larregi taldeak.


Txotxongiloak

Idazlea: Claude Boujon. Ilustratzailea: Claude Boujon. Itzultzailea: Aines Dufau. Argitaletxea: IKAS.

Bi untxi elkarren ondoan bizi dira. Ezin esan berdin-berdinak direnik, bakoitzak bere joera eta apeta bereziak ditu, baina biak dira untxi-belarri-handi-lur-zulatzaile. Denboraren joanak, ordea, elkarren diferentzietan tematzera eramaten ditu. Bestearen ohiturek molestatu egiten dute, bestearen zaletasun ez-konpartituak haserre motibo bihurtzen dira, bestea etsaia bihurtzen da. Izenburuak darabilen samurgoa hori da-eta iparraldeko euskalkietan: haserrea.

Ipuinaren garapenak bi etsai belarriluzeak elkar hartuta ibiltzea hobea dela erakusten digu, norberaren zaletasun eta fobiak bazterrean utzi gabe, bestearekin bizitzea komenigarria ez ezik, onuragarria ere gertatzen dela.

Baliabide oso gutxirekin umorez zipriztindutako kontakizuna eskaintzen zaigu, irakaspen argia duena, oinarrizko bezain ezinbestekoa pertsona guztiontzat.

Liburu honek txotxongiloen antzezpen baten aurrean bezala sentiarazi nau: dekoratu finko bat dago hasieratik amaiera, umorea eta zartakoak txandakatzen dira, eta oinarrizko irakaspen moral bat eskaintzen da.


Baionako kartzelako burua kargutik kendu dute, mezu xenofoboak zabaltzeagatik

Sare sozialetan argazki eta mezu xenofoboak partekatu zituen Baionako presondegiko zuzendariak.Capdeviellek Justizia ministroari azaldu dio

Gerard Brillon Baionako presondegiko zuzendari berria kargutik kendu dute. Facebook sare sozialean egin dituen adierazpen xenofoboek polemika eragin dute, eta Frantziako Justizia Ministerioak kargutik kentzea erabaki zuen atzo arratsaldean.

Mediabask hedabideak agertu zuen berria, Brillonen Facebook orrialdearen argazkiak aterata —gaur egun, ez da publikoa orrialde hori—. Polemika sortu duten argitalpenen artean txinpantze talde baten argazkia dago; Frantziako futbol taldea bere eremu naturalean du izenburu. Iruzkinetan argazkia esplikatzen du Brillonek: «Begira jokalarien kolorea», dio. «Frantziara diru bila datozen axolagabe batzuk dira, harrera egiten dien herrialdea kritikatu eta Marseillaise-a txistukatzen dutenak». Beste argazki batean nikab bat daraman emazte bat ageri da mezu honekin: «Ezagutzen baduzue abisa gaitzazue. Kasu! Jadanik 252 erlezain izendatu dituzte nahi gabe».

Kargugabetzea Paristik

Colette Capdevielle diputatu sozialistak «biziki larritzat» jo ditu zuzendariaren adierazpenak. Goizean, Frantziako Justizia ministroari inkesta bat eramateko galdetu zion, Twitterren jakinarazi zuenez; arratsalderako, kargutik kendua zuten Brillon. «Presondegi bateko zuzendaria da; zuzenbide penala ezagutzen du, eta erabateko neutraltasuna dagokio», esplikatu du Capdeviellek.

Joan den ekainaren 1ean hartu zuen Baionako presondegiaren zuzendaritza Brillonek eta hala agertzen zuen bere burua Facebookeko orrialdean ere. Brillonekin mintzatzen saiatu da BERRIA, baina zuzendari ohiak ez du erantzun nahi izan.


Saltoka eta brinkoka

Soraluzen dauden ume apurren topaleku bilakatu zen atzo Plaza Berria, bertan ipinitako puzgarriei esker. Etxeko txikienak (eta ez horren txikienak) majo ibili ziren txirristan gora eta behera, eta “sagardotegian” saltoka eta brinkoka.


Agorrosingo kudeatzaileek aforoa zaintzeko neurriak hartu dituzte

Egin duen beroaren eraginez egunotan Agorrosingo kanpoko igerilekua jendez lepo egon da, arratsaldetan batez ere.

Duela bi aste ireki zuten Agorrosingo kanpoko igerilekua, baina orain arte egin duen eguraldi aldakorrak ez du bainurako gonbita egin. Aste honetako tenperatura altuen eraginez, baina, eta haur asko dagoeneko oporretan daudenez, Agorrosingo igerilekuak goraino bete dira aste barruan. Eta, Osasun Sailak agintzen duen moduan, sorosleek igerilekuko aforoa zaintzen jardun dute, segurtasun neurri moduan.

Aforoa zaindu behar horrek buruhausteren bat sor diezaioke erabiltzaileari. Eta horren aurrean, pazientzia eskatu dute Agorrosingo kudeatzaileek, gogorarazita, erabiltzaileen euren segurtasunaren aldeko neurria dela.

Atzo, eguaztena, gainera, tenperatura altuengatik alerta horian egonda aparteko neurriak hartu zituzten.


Aste Santurako izenematea irekita

Aste Santuko oporraldia egoitza batean pasatzeko izenemate epea ireki du Gipuzkoako Foru Aldundiak. Egonaldi luzeak eta motzak eskatu daitezke.

Eskaerak, Hernaniko Gizarte Zerbitzuetan

Egonaldiren baterako eskaera egin nahi duenak, Hernaniko Gizarte Zerbitzuetara jo behar du, eta gizarte langileekin hitzordua jarri.

Horretarako, 943 55 78 54 telefonora deitu edo aaizkorreta@hernani.eus helbidera idatzi behar da. Eskaerak egiteko epea martxoaren 2an bukatuko da, eta, beraz, hitzorduak lehenago hartu behar dira.

Hernaniko egoitzan, tokirik ez

Gogorarazi dute Hernaniko Santa Maria Magdalena egoitzak ez daukala aldi baterako egonaldietarako plazarik.


Erakusketa antolatu du Larra Bustingintzak bere 30. urteurrenean

30 urte bete ditu Laudioko Larra Bustingintza zeramika tailerrak. Tailerraren sustatzaileak, baina, duela 40 urte inguru hasi ziren biltzen. 30 urtetan herritar asko pasa dira tailerretik, eta horietako batzuk talentudun artista izatera iritsi dira. Urteurrena ospatzeko erakusketa berezia egingo dute Kultur Etxean, abenduaren 11tik 13ra. Larra bustingintzako kide ohiei euren piezak eramateko deia luzatu diete.


Hiriartea arte garaikideko proiektua desegitea erabaki du Iruñeko Udalak

Maria Garcia-Barberenaren hitzetan, «ez da proiektu gisa existitzen». Kultur arloko hainbat langilek espazioaren aldeko gutun bat zabaldu dute. Esan dute Hiriartea «premiazkoa» dela Iruñearentzat


Ander Deuna ikastolan emango diete ostatu Sopelana Movistar Pro txapelketako parte hartzaile eta ikusleei

Europako Bodyboard Zirkuituko probetako bat hartuko du aurten ere Sopelak. Igazko edizioak sortutako ikusmina kontutan izanda, Ander Deuna ikastolan "ostatu merkea" eskainiko diete Sopelana Movistar Pro txapelketako parte hartzaile zein ikusleei, udal iturriek jakinarazi dutenez. Horrela nahi dutenek, Bilbao Bizkaia Kutxako kontu korrontean (2095.0088.1.0.91.0514710.9) 20 euro sartzea besterik ez dute, uztailaren 15a baino lehen. Diru hori ematerakoan izen-abizenak zehaztu beharko dira. Pertsona eta gaueko 20 eurokoa da prezioa eta gozaria eta afaria, eta komunak eta dutxak erabiltzeko aukera dago barruan. Gauzak horrela, seinaleaz gainerako dirua txapelketako standean ordaindu beharko da. Gehienez, 16 lagun izango dira logela bakoitzeko eta autobusez egingo dituzte horiek hondartzarako joan-etorriak. Antolatzaileek ohartarazi dutenez, beharrezkoa da lozakua eramatea. Bestalde, kontu korrontean 20 euroak sartzerakoan norberaren datuak bidali beharko dira sergrizzly@hotmail.com e-posta helbidera. Argazkian, Eunate Agirre sopeloztarra gailendu zitzaien Heloise Bourroux frantziarrari eta Catarina Sousa y Rita Pires portugaldarrei iaz emakumezkoen artean.

Irailaren 14tik 17ra jokatu zen iaz Sopelana Movistar Pro txapelketa. Hamar urte ziren euskal kostaldean horrelako probarik ez zela egiten eta, horrek, ikusmin handia sortu zuen bodyboard zaleen artean. Horretaz gain, Australia, Hawai, Mexico, Venezuela, Txile, Brasil, Ingalaterra, Frantzia edota Portugaletik etorritako profesional handioak bildu ziren bertan. Gizonezkoen artean, Silvano Lorenzo portugaldarra suertatu zen garaile eta atzetik izan zituen David Perez eta Antonio Ortiz sopeloztarrak. Luis Perez kantabriarra izan zen laugarren.

Igeriketa ikastaroak

Sopelako igeriketa eskolak antolatutako ikastaroak irailean hasiko dira, udal iturriek iragarri dutenez. Gauzak horrela, dagoeneko izena emateko aukera badute Sopela, Barrika edota Urdulizen erroldatutako lagunek, baita bestelako udalerrietakoek ere. Lehenengoentzat ekainean zabaldu zen matrikulazio epea; bigarrenentzat, berriz, atzo bertan.


Hogei ume arrantzan

Asteburuan euripean egin behar izan duten beste ekitaldietako bat, Aitz-Zorrotz elkarteak antolatutako umeen arrantza txapelketa izan da. Hogei umek parte hartu zuten, eta Jon Insausti (kimuetan) eta Tania Sevilla (infantiletan) izan dira irabazleak. Barborik handienak, berriz, Taniak berak eta Inhar Jauregik atera zituzten.


Zaldikia

Era askotako gauzak barnean baditu edozein herriren kulturak, jana eta sukaldaritza haietatik bi direla. Herri batean ohitura dena beste zenbaitetan tabu edo erokeria bihurtzen da, hala nola Argentinan eta Ingalaterran zaldikia jatea. Ingalaterrako supermerkatuetan jaki prestatuetan idikiaren ordez zaldikia atzematetik sortu da negu honetako eskandalua. Faltsukeria eta herriari egindako engainamendu bat izan arren, zaldikia asko jaten den Frantziako Estatuan arazoa deskubritu izan balitz, eskandalu bera izanen zenik ez naiz hain ziur. Baina gauza gehiago salatzen digu gertaera honek, kontrol gogorrik gabeko jakien herriz herri ibiltzea arriskurik gabekoa ez zaigula. Horretaz gainera, ekoizpenen zirkulazio librearen izenean zuzen ote da Errumanian erositako "idikia" hainbeste herritik iragan dadin? Hainbeste bitarteko eta garraio enpresa izateak ez ote du fraudea edo faltsukeria eragiten? Ingalaterran zaldikia jatea tabu denez gero, aizu ote da zaldi gorputzak handik kontinentera igortzea? 1963. urtean Argentinako Gobernuak Frantziarekiko zaldi salmenta kontratu bat ez zuen izenpetu jakin zutelarik zaldiak jatekoak zirela. Denbora iragan arau tabuak edo ohitura sakratuak baino indar gehiago diruak baduela bistan da. Castelnaudaryko kasuleta famatua egiteko ez ote ditu Spanghero enpresak txerrikia, antzara, lukainka eta babarrunak herrialdean bertan atzematen ahal? Italiako erdian ravioliak eta kaneloiak egiten dituzten enpresek ez ote dute idikia Abruzze mendietan aurkitzen ahal? Garraioari dagokionez, diru eta erregai gutxiago gastatuko litzateke, eta ingurumena hobekiago zainduko genuke. Horretaz gainera, bidea trenbidea baino gehiago erabiltzen den ber, bideen mantentzea merkeago kostatuko litzateke.Spanghero enpresa hobenduna zelakoan, ola egun batzuk itxiarazi dute Frantziako agintariek, 300 langile kaleratuz. Baina Spanghero enpresa hobendun bakarra ez daitekeenez gero, axuri beltza jo zutela iruditzen zait eta langilea petzero. Uler dezaket duda bat izanik agintariek kontrolik egin izana, baina zaldikia edena ez denez gero, enpresa geldiarazi gabe kontrola eta azterketa lana egin zezaketelakoan nago.Europako Batasunaren izenean estatuen arteko harremanak indartu eta emendatu behar denez gero, okela eta beste lehen mailako ekoizpenak herriz herri ibili ordez, askoz hobeago litzateke herri eta herrialde bakoitzean jakiak bertako igali, haragi eta barazkietatik egitea eta jateko prest dagoen ekoizpen bukatua bertan kontsumitu eta eskaeraren arabera gainekoa eskatu duten herrietara bidaltzea. Horrela, herritar bakoitzak zer jaten duen jakinen luke, faltsukeria gutxiago gertatuko litzateke eta aldameneko herriek beste benetako jakiak ezagutu eta dastatzeko aukera ona lukete.


Oiartzualdeko 20 gaztek ETAri lagundu izana ukatu dute gaur Auzitegi Nazionalean

Goizean igaro dira Fernando Grande-Marlaska epailearen aurretik, eta leporatzen zaiena ukatzeaz gain, Poliziak deklarazioak "torturapean" aterarazi zizkiela salatu dute. Beste bi prozesatu sasian dabiltza.

Oiartzualdeko 20 gazte auzipetu igaro dira gaur goizean Espainiako Auzitegi Naziolaneko Fernando Grande-Marlaska epailearen aurretik. Ordu eta erdi eskasean, guztiak konfiantzako abokatuekin epailearen aurrean agertu dira. Hari, prozesamendu autoa ezagutzen dutela jakinarazi diote, eta ez daudela ados egozten zaionarekin esan diote. Grande-Marlaskak ETAri lagundu izana leporatu zien Oiartzun eta Errenteriako (Gipuzkoa) 22 gazteri, eta deklaratzera deitu zituen duela aste batzuk. Halere, horietako 20k soilik erantzun zioten deklaratzera joateko aginduari, eta Polizia beste bien bila hasi zen. Gaur 20 horiek epailearen aurrean akusazioak ukatu dituzte, eta Poliziak deklarazioak "torturapean" aterarazi zizkiela salatu dute.

Instrukzio fasea bukatzeko, epaileak bukaerako autoa aterako du aurki. Orduan, epaiketa arteko prozesua hasiko da.


EPPKko ordezkariek Foro Sozialean parte hartzea eskatu dute

Kartzela Legeko 47,1 artikuluak eskaera babestu dezakeela uste dute kolektiboko ordezkariek, eta beren presentzia beharrezkoa dela nabarmendu dute.

"Bake prozesua indartzeko asmoz", Euskal Preso Politikoen Kolektiboko (EPPK) ordezkariek Lokarrik eta Bake Bideak antolatutako Foro Sozialean parte hartzeko eskaera egin diete agintari espainiar zein frantsesei.

Gara egunkariak azaldu duenez, Xabier Alegria, Anabel Egues, Jon Olarra, Marixol Iparraguirre, Lorentxa Guimon eta Mikel Albisu EPPKko ordezkariek hilabete honetan Iruñean eta Bilbon egingo diren batzarretan parte hartzeko baimena eman diezaieten eskaera egin diete Frantziako eta Espainiako kartzeletako agintariei.

"Garai latzak"

Kartzela Legeko 47,1 artikuluak eskaera babestu dezakeela uste dute kolektiboko ordezkariek, eta beren presentzia beharrezkoa dela nabarmendu dute, "biltzar horietan desarmearen, giza-eskubideeen bermearen eta atxilotutakoen eta ihes egindakoen gizarteratzearen inguruko gaiez hitz egingo delako".

"Espainiako eta Frantziako Gobernuek erakutsitako jarrerek garai latzak bizi izatera bultzatu duten arren", EPPKko ordezkariak "ebazpen politiko integral baten alde" agertu dira.

Jonan Fernandez, Bake eta Bizikidetza idazkari berria

Iñigo Urkullu lehendakariak Bake eta Bizikidetza Idazkaritza berria aurkeztu du, eta Jonan Fernandez Baketik fundazioko zuzendaria izango da bertan idazkari nagusia. Monica Hernandoren esku (Unesco Etxea) egongo da Giza Eskubideen zuzendaritza, eta Txema Urkijo ''biktima guztien'' aholkulari eta koordinatzailea izango da.

Lehendakariak azaldu duenez, idazkaritza orokor bakarra izango da, Lehendakaritzaren menpe, eta memoriaren, biktimen eta giza eskubideen inguruko politika guztiak biltzea izango du helburu. ''Aurretik zeuden azpiegiturak murrizten ari gara'', gaineratu du.

''Iraganaren berrikusketa kritikoa'' egiteaz gain, bakea eta elkarbizitza sendotzea ere bilatuko du idazkaritza berriak. ''Hiru pertsona eta lantalde bat aurkeztu nahi ditut: Lantaldea behar dugu eta talde lana egin behar dugu'', gaineratu du lehendakariak.


Bizilagunak ekimena Basaurira iritsiko da azaroaren 11n

Bizilagunak-aldameneko familia ekimena azaroaren 11n bueltatuko da Basaurira, seigarren urtez jarraian. Basaurikoak direnak eta bertan bizi baina jatorriz atzerrikoak diren familiak edota norbanakoak bilduko dira mahai baten inguruan elkarrekin bazkaltzeko. Europa osoan egiten den ekimena da Bizilagunak eta hainbat herrialdeetan antolatuko da une berean, baita Euskadiko udalerri askotan ere (Bilbo, Donostia, Gasteiz, Getxo eta Barakaldo).

Ekimenean parte hartu nahi duenak izena eman behar du urriaren 30a baino lehen Herritarrentzako Arreta Zerbitzuetan (udaletxean zein San Migelen), udal webgunearen bitartez, 688 71 03 68 (whatsapp) edo 606 05 06 62 telefonoetara deituz, edo bizilagunak@basauri.eus helbide elektronikora idatziz.

Basauriko Udalak eta SOS Arrazakeria erakundeak antolatzen dute ekimena, Zas! Zurrumurruen Aurkako Sarearekin eta Eusko Jaurlaritzaren laguntzarekin.


Bankiako lehentasunezko akzioen bezeroentzat arbitrajea sustatuko dute

"Praxi txarra" egon daitekeen kasu gorienetan sustatuko dute neurria. Horretarako, erkidegoetako kontsumo agintaritzarekin elkarlanean arituko direla iragarri du ministroak.

Gobernuak Bankiako lehentasunezko akzioen bezeroentzat arbitrajea sustatuko duela iragarri du Luis de Guindos Ekonomia ministroak Kongresuan.

Arbitrajea "kasu gorienetan" ezarriko dela azaldu du, "praxi txarra edo bezeroak produktua ulertzeko gaitasun eza zutela erakusten den kasuetan".

Novagalicia eta Catalunya Bank banketxeek dagoeneko arbitrajera jo dute euren bezeroetako batzuek inbertsioaren zati handiena berreskuratzeko aukera zabaltzeko.

Gobernua "arazoaren jakitun" dela azpimarratu du De Guindosek.

Lehentasunezko akzioen edo Estatuaren esku dauden entitateen menpeko zorraren inbertitzaileek betez beste inbertsioaren % 60 berreskuratu ahal izango dutela esan du Ekonomia ministroak.

Hala ere, arbitrajearen bidez bezeroetako batzuek inbertsioaren zati handiena lortu ahalko dute, Europako kideek Espainiako bankuei laguntzak emateko jarritako baldintzak direla eta orain arte ezinezkoa zirudien aukera.

Arbitrajea Novagalicia Caixa eta Catalunya Bank entitateetan "antzeko irizpideak" erabiliz egingo dela iragarri du. "Prozesu hau azkarra da, eta kostuetan abantailak ditu.

Erkidegoetako kontsumo agintariekin elkarlanean egingo dugu. Horiek ebatziko dituzte arbitraje kasuak, baina lehenago aholkulari pribatu batek praxi txarra izan duten kasuak hautatuko ditu", azaldu du ministroak.